url: =Tedim gam leh Khantohna ~ Pu Tual Khaw Mang :: ZOMI DAILY\nposted on 15 July 2016 at 7:10 am UTC+9:30 Lomkholna: Article\nThumasa: I gen tawntung theih mah bangin Kumpi’ ciaptehna (registration) i ngaih theih nading, “Tedim Association” i kici hi. Ahi zongin, Tedim, Tonzang, Cikha leh Tedimmi tawh a kipeh, a kipaaikan mi khempeuh huam hi, ci-in i gen tawntung thu hi. A taktakin cileng, “Zomite leh Khantoh Nading” cileng i ngimna bulpi tawh kituak zaw lai hi.\nKhantohna I Cih Bang Hiam?\nTua ahihleh ei khan sung, nuntakna sungah ei Zomite i khangto hiam cih et ding kisam hi. Khantohna i cih ciang nam nih om a:\n(a) Mitmuh-a khantohna (material development) leh\n(b) Lungsim puak, ngaihsutna, gamtat luheek khantohna (moral development) cih ahi hi.\nHih khantohna namnih pen a kituak a khantoh ding thupi mahmah hi. A masa-in, i kiim i paam mitmuh-a khantohnate kikum masa ni.\nEimite’ Pianzia A Tomin Enpak Le’ng\nEi Zomite i pianna lai-at tampi in a tuamtuamin at uh hi. Mongolia minam Tibet pan Sen gamah, tua pan Kawlzaang ah, mualtung lam zuanto kici in, i kithukim theih pen, Ciimnuai ah tengkhawm masa cih thu a tamzaw in kisang hi. Tua hun lai-in nuntakna pen “struggle for existence”, “survival of the fittest” hun hi-in, khua khat leh khua khat mihing leh mihing, mihing leh ganhing na kido, na kikap uh hi. Ei Zogam tangthu ah tuate’ maanlai ci-in, a hunhun a, a uk, a mang na om toto hi.\nA thahat pen khat hun hi. Kipawlkhawm a vaihawmna pen, Kam Hau, Khoi Lam, Mang Gin, Pau Vum-te hong khan ciang kipanin, a tanu a tapate uh sungh le pu-in na kizom uh hi. Mihing vive ahih mah bangin kithutuah zawhlohna, kikhasiatna tuamtuam om in, a tu a ta khang dong ah na vaihawm khawm zo lo uh hi. Tua leh Mangkangte hong ukna kizomto-in khua khat leh khua khat kikap, kidona hong bei hi.\nHun Paizia Khat\nHih mun ah kong kalkhak nop thu khat hong gen ning. Mangkang kumpite in Kawlgam hong sim hun pen gamkeek hun (colonialization period) hi-in, ei Kawlgam zong a thahat hileng amau gam a va-uk ding ahi hi. Kawlgam in a zawh sunsun Yodaya (Siam) leh Assam bang va simin va-uk ngei uh hi. Tua hun lai-in gam thahat, gamkeekte pen Piantit, Holland (Dutch), Spain, Portugal gamte ahi hi. Mangkang kumpi in hong uk kha kei leh zong tua gamte khat peuhpeuh in hong uk ding hi.\nSecond World War khit Independence kilak ngeingai hun hong tun ciangin pilna lam hita leh khantohna tuamtuamte ah Mangkang kumpi uk ngeina gam leh adang gamkeek kumpite’ uknate kilamdang mahmah hi. Ka cihnopna, gamkeek hun lai-in, gamkeek thahat khatpeuh ukna sung tung kha lo a, Mangkang kumpite’n hong uk khak pen hamphatna lianpi khat hi a, i san theih ding thupi sa ing.\nA. Mitmuh A Khantohna\nI thulu-ah paikik ni. Mitmuh khantohna (material development) tawh kizui-in, kei pian zawh a kipan tuni ciang dong kei pumpi tawh ka muhkhak teng hong gen le’ng: I nuntakna a huampi-in khantohna om, a khangto mahmahte i bat zawh nailoh hangin damdam in i kiim i paam, leitung khantohnate in hong lawh veve cih, a kuamah ciat lungkia lo-a i hanciam na’ng in hong pulak ning.\nLai Pilna Lam\nKei pen 1935 June 9 ni-in Saizang khua ah ka suak hi. Tua hun-in Tedim ah Anglo-Vernacular Middle School khat bek om a, Tedim gam bup (Tedim, Tonzang kigawm) Primary School 4 bek om hi. 1940 kum Galpi Nihna ma-in Tan 10 zo sawm nuaisiat bek om pan hi. 1948 kum Kawlgam suahtakna i ngah hun in, Tedim gam ah Tan 10 Sang 1, Middle School om lo leh Tan 4 Sang 31 bek om hi. Degree ngah graduate mi 10 nuai siah hi lai hi. Zomi bup University sangnaupang 30 phalo hi.\nZogam Bup Sanginn Etsakpakna\nYear University Technoloy Inst/College High School Middle School Primary School\n1962 – – 7 22 280\n1988 – – 17 76 998\n2007 1 2 45 85 1,047\n1968 kum ciangin Zogam bup ah graduate 286; 1983 kum ciangin 1,383 a pha lakah Tedim-Tonzang pan 570 hi. 1998 kum ciang dong Tonzang gam pan graduates 500 bang a pha sungah Master leh a tungsiah 11; Tedim gamah graduate 1,800 a phak sung pan Master leh a tungsiah 58 om hi. Tuni lianin graduate zah kikaikhawm man nai lo hi. Tam mahmah ta hi.\nTu-in ahih leh High School, Middle School a kibehlap banah, Primary Sang zong khuakim phialah omin, sangnaupang phazah kisim zo nawn lo hi. Graduate, Post-graduate, Doctorate, biakna lam hi taleh leitung pilna lam tawh gawmin za val tham in ki-om hi.\nGalpi Nihna ma-in Tedim ah Zato khat bek om in, gam sung Siavuan a kici khat le Sunphuk sun khat bek, khua kiimte ah zin thei bek hi. Independence khit ciangin Siavuan suak zong tampi om. Health Centre zong tampi kihongin, Doctor, Nurse, LHV, Midwife Siama le cidamna lam nasem tampi om hi. 1960 ciang dongin-ah inn-nuai ah vok kikhoi-in, ek-buk kituam neih lo hi. Ui tawh ak tawh a kiteeng khawm hi-in, ankuangte nangawn ui a kiliaksak lai hi.\nTuisik dawn dingte huanso le’ng lim nawn kei ci sese in, tuisial bek kidawn hi. Numeite bang a pumpi bup a kisil cihbang om loin kisil leh zong a kizumpih lai hi. Tuinek dingin lui a tuiluang peuh kine, ahihkeileh sing tuizawl tawh kila-in, mihing hi-in ganhing hitaleh kantan lai hi. Tu-in bel siik,, PVC plastic pipe peuh tawh kila ta-in nek ding dawn ding tui siangtho kinei kim hi.\n(Hih Pu Tual Khaw Mang’ hanthotna pen Zolus Journal No. 13, 2009 (p.72-81) sung pan in k’ong lakkhiat hi-in, Zomi khempeuhin sim kha in nuntakpih zo le’ng manpha mahmah ding hi cih deihsakna tawh Internet ah k’ong suah hi. Tg. Pau Lian Nun; June 8, 2011 Wednesday 10:00 p.m.)\nTu laitakin 150 bedded Hospital 1, 100 bedded Hospital 2, 50 bedded Hospital 2, 25 bedded Hospital 1, 16 bedded Hospital 3, Station Hospital 15, Rural Health Centre 56, Maternal and Child Health Centre 9, Medicine Clinic 7 leh Nurse Training School khat kinei hi.\nTransportation, Communication And Modernity\nNidangin khe tawh kipai-in van pen lu tawh kipua hi. Pawl tawmkhat bek in bawng, sakol zang hi. 1980 dong vanpua mawtaw le mi tuanna mawtw kikhen loin khualzinte zong van dawnah kituang hi. Motor lampite zong Mangkang kumpi in a galsim nangin a tawhol dingin mualdawn zuisakin a suk a to nasia lua hi. Kawpi le Tedim kikal bang nikhat pitpek kipai hi.\nTu’n khuakim phialah motor lam tung, khualzin tampi in motor-cycle tawh pai ziauziau, khuakim phialah Telephone tawh kiho thei; TV leh satellite news-te khua kimah ki-en thei; khua a tamzaw ah Tuitha leh Solar tawh mei kingah thei ta hi.\nPuansilh niikten zong a etlawm vive mah kizang ta hi. Galpi Nihna ma-in kuamah in khedap kibulh khalo a, tu-in numei pasal khedap bulh lo ki-om nawn lo hi.\nGalpih Nih ma-in sum nguntang 100 a neite, dangka tawi khat nei ci-in thang vangvang hi. Tu-in eimite lakah sum a mak (millions) a a nei tampi ki-om ta hi.\nA lungdam huai mahmah thu khatah, tu laitak ei Zomite a khua tuamtuam panin, a hon honin, gamlian ah va tung uh a, tuate in amau khua ciat mah vei-in, a thatang uh tawh a sum thalawhsunte uh mah kikumin, a khua uh ah Tuitha tawh mei ngah na’ng ahi zong, Sanginn lam na’ng cih bang aneu penpen Khuado cianga a neek ding uh ahihkeileh Christmas ciang a khatvei ankuang um khop na’ng, cih bangin a pianna khua uh en kik hamtang uh hi.\nHih mite in, tu laitak a thatang tawh khua-ulsa suak-in, a sep uh hangin, pilna siamna khat peuhpeuh sinin a mau sepna setzung (factory/worksite) mahah khangto-in, Supervisor, Manager, Share-holder, Factory owner-te mun hong la ding uh hi. Amau khangin a piang zo kei zongin a tate, a suan a khakte pilna sinsakin tua hun ciangin, a tangzai mahmah in, a khua ciat, i gam, i minamte hong huh zo mahmah ding uh hi. Tua hun ciangin ei mite mah tawh mapang khawmin, gamdang Company lianpipite in, setzung lianpite hong phut ding uh a, tua hun ciangin i gam nakpi-in hong khangto ding hi.\nB. Lungsimpuak Ngaihsutna, Gamtat Luheek Khantohna (Moral Development)\nHih a tunga i gen teng pen mitmuh theih khantohna (material development) hi. Minam khat gam khat i khantoh na’ngin, i muhtheih bek hi loin, i muh theih loh, lungsim puakzia, nuntakzia, khat leh khat kipahtawi, thumaan thutak tawh nuntak na’ng cihtakna, kuhkalna, thanuamnate tawh a kituakin i khantoh keileh sauvei kimang lo ding hi.\nHih Moral Development pen Material Development bangin kihanciam henhan thei loin, i pu i pate a kipan ngaihsutna zungpite (philosophy), ngeina, tatdan(culture,custom) a hoih teng zangin, a hoihlo teng i khel theih, i puah theih ding kisam hi. I pu i pate in, gal a kap, sa a kapnate ah a thuthuuk thusim khat tawh na tonkhawm uh hi. Gal a hingmat uh ciangin, leitung ading innteeng, sila ding ahih mah bangin, athah ciangin zong a kha ading sawltaak ding deihna, na hi hi. Tua hi a, tang a i pu i pate in kha thu pen a na sang mahmah uh hi-in, lei tung a i gamtatna tawh kizui-in i kha in lemlawh ding cih upna na nei uh hi.\nGal leh sa a thah a mat uh ciang zong aih loh phamawh hi. Gal le sa a aih ciangin beh sung phung sungah pan mun om dimdiamsa zui-in zuhawm sahawmte banah, a that ngei, a ai ngeite bek in a ngah theih, a nek theih, gal sungsa, sa sungsa leh zutaak limpente, a tuamin kigo kiluup hi. A sih ciangin zong dial khai a kipan lasakte, thah leh aih, gawh leh lup zui-in, kizang thei bek hi. Hih thute kong gen ka deihna buppi pen i pu i pate in, sepna bawlna tawh kizui-in lemlawhna, ngahna, pahtawina ngeina kip na nei uh hi.\nTu-hun lai bangin lampelh tawnin, kitheih siamna tawh na kalsuan lo uh hi. Thumaan thutak bek tawh na nungta uh hi. Ko hun ciangciang bangin, laivuanna ah lai-etteh cih bang, siate mai-et in a maan lopi a laivuan zo ding cih bangte ngaihsutin kinei kha vet lo hi. Sangnaupangte in zong a theih nadingin sim a, Siate in zong a theih nadingin hilh hi. Laivuan zawh nading bek tawh kihilh lo, kisim lo hi. Tu hun ciangin bangci bangin ong thei ding cih bek kingaihsun ta hi. Tua in i nuntakna tampi hong kilamdang sakta hi.\nI Pu I Pate’ Khanglui Pek A Kipan Pilna\nI pupa khangluite paunak ah, Pa that zong tokhom kiguan cihte, Ciimnuai ah sa kibaak zong Geeltui ah kithuk cihte pen Lai Siangtho dan mahmah hi. Gal a kido ciangin, a galpa in, a inntual-tui a dawn leh a hizong, a suutpi a pom khit leh thah theih na’ng thu om nawn lo hi. A thah teitei leh TUAL THAT (cold blood murder) in kiciamteh hi. A pilgam, a picingsa gamliante in, “international law” sungah “Prisoner of War” te tawh kisai upadite tawh kibang liang hi.\nI pu i pate’ khan lai-in zunekna munah kam kinialin, kitot kilai na’ng ciang a tun leh zong a tem puakna za-ip leh a lu zang a, tukkilhna sikphimte hemkhia photin kibuan pan uh hi. A lelte in, hong lel ing cih pulakin, zu nekhawm kik uh hi. Tu hun khawng bangin, theihloh kal-a, temzum khat tawh kisun (muan suam) cih bang om lo hi. A kitot a kibuan leh zong ngeina maan (fair fight) zui-in kibuan uh hi. “Fair Fight” cih pen Mangkangte in zong a neih ngeina khat hi-in, a kilai ciangin kawnggak nuaisiah kisu lo ding (not to hit below the belt) cih ngeina hoih khat (written law) na nei uh hi.\nNikhat England panin pasal khat, Paris ah vahawh in, Piantitte khat tawh kitawng, kam kinial a, kilaimah ni ci-in thumkim uh hi. England pa in, “Let’s have a fair fight” a cih leh Piantitpa in “What you mean by a fair fight?” ci hi. England pa in, “You must not hit below the belt” a cih leh Piantit pa in, “OK, Wait a minute,” ci-in, a kawnggak pen a lu ah vialto hi. Tua ciangin a lawmpa’n zong a tup na’ng om nawn lo ahihmanin ciamnuih khat hong suak in kilem uh hi, kici hi. I ngeina hoihte zui le’ng kilemna om hi.\nTlawmNgaihna Kici Zo Lungsim Hoihte\nI pu i pate khang lai-in, pasal inntawm khatpeuh in lolam-a sing suihsa a koih ciangin khat in a tawlna dong innlam manawhin na puaksak in, lampi munkhat ah ngaksak hi. Tua bangin cial kul loin theih tawmna tawh mi nih leh thum in a puaksak ciangin theehloh kal-in a khuanawl kitunsak hi . Tu hun ciang, tua bangin sing suihsa kinusia leh kigu a hihkeileh ken lak-ah kikhiatsak hi.\nNidang lai-in pasalte in zing sapeel ahi zong, zing sangin thaang vil in sakhi, sazuk, ngal khat peuh a mat leh a galmuh masak pen khat samin a phei puasak hi. A deihna in, sa man hi loin, a liam a na khat hileng hong hung masa pen ding hi a cihna hi. Tu hun ciangin tua banga tuahphatna khat om leh mi’n hong mu man kha-in teh ci-in kisim tat hi. Nidang lai-in innlam ahi zong, lokho zolo khat peuh cial kul loin kihuh diamdiam uh hi. Tu hun ciangin sum thalawh ding bek kingaihsun in, kihuh diamdiam nopna lungsim ngaihsutnate bei semsem hi.\nLungsim Sia Hi Gige\nEi Zomite lungsim a hoihlo, i ginat loh mahmah na khat ah, lam lamte in motor lam dungah singbul phut-in taikhuam at dimdiam hi. Tua pen gamlak vak mawkmawk khatpeuh in tai phazah a atna laimalte hei tawh satkhia hamtang se hi. A meet na’ng a ngah ding them zong om lo hi. I lungsim ngaihsutna i ginat hetlohna khat hi. Tua bang nengneng gamtatnate beisak ding kisam hi.\nNaupan’ lai Khuapi leh Khuata Lungsim puak ciindetna hoihlo leh thu khat\nKipawlna leh kipumkhatna tawh kisai mi tampi lungsim ka theih khat hong gen nuam lai ing. Galpi Nihna khit ciangin Tedim bekah Middle School leh High School om a, khuakiim khuaneu pan a zong hong pai sang hong kahte in khedap zong kithuah nailo, puansilh zong gina nei lo, an-guai pua-in sangkah tampi om hi. Tua bang mite pen a lungsim neusa in hong pai a, “inferiority complex” nei ngiat hi.\nTua kawmkal-ah Tedim tualsuak pawlkhat in na simmawh na ko thei a, tuate in khuapi-te ci-in langmuhna lungsim khat nei-in, tudong tua lungsim a nei tam mahmah hi. Tedim tualsuak pawlkhat pen kum 4, kum 5 in sangkah pah a, Gtn. Sia Lianbawi bang naupangno in sangkah, pil sawnsawn ahih manin tai 7 pen tai 50 huam a lam tung velvel, anguai pua zote tawh tan khat ah tukhawm ahih manin, suaklu peuh, thangkhuai peuh nong puak kei leh hong vua ding ci-in na tawng a, a kitat nangin puakpuak, mai etetin, khuadangte tungah a khasiatna peuh na om zeel hi.Tu hun ciangin khuapi khuaneute nuntakzia kibang kimpian lel ahih manin a beisa hunte kimaisak in, kipahtawi ding lam mah zuiciat zaw ni, ci-in hong hanthawn nuam ing.\nBeh Leh Phung UlTung Sak A Hoihna Tan Leh A Ban Zop Dingte!\nEi Zomite pen minam cih leh beh cih kipawlna hoih mahmah khat i nei hi. Minam cih ciangin i teenna mun kibulphuh hi. Gtn. Sihzang, Teizang, Saizang, Dim, Thahdo, Zo cih bang hi. Beh i cih ciangin i khang i piannate kisim toto in, i theih tawpna khang pen Beh min in kinei hi. Minam ahizong, beh a hizongin basic society, social life adingin kipawlna hoih mahmah, kikep kidon, kikhual nadingin kipawlna hoih “social organization” hoih mahmah khat hi. Ahizongin mikim in, minam lungsim leh beh lungsim kinei ciat in, i Zo minam bup i khantoh nading ah i minam leh i beh tuam neih in hong ciangtan hi, hong khaktan hi, ci-in tuni-in Zomite’ khantoh na’ng thubulphuh pen in hong gen nuam ing.\nA tom penpen in, minam i cih leh beh i cih bei thei lian leh khat le khat kithutuahna, kipawlna, kipahtawinate khangsak in, tua pan khantohna i kipan thei ding hi. A hizongin minam leh beh bei hen cile’ng a piang thei phial ding a hizongin a tamzaw in kisang zo lo ding hi. Tua ahih manin vaikhat peuhpeuh ah,\n(1) I Zomi nambup\n(2) I minam khit teh\n(3) I beh koih pan le’ng, khantohna lam kitawn thei pen ding cih ke’n hong kum nuam ing.\nA kipat nangin, mi khat i gennop ciang, a minam min tawh kilo se loin, a khua min tawh kilo leh Gtn. ei sungah Pa Zozam bang i gen nop leh Sihzangte cih ahizongin, mualpangte cih kammal zang loin, Thuklaite Sia Mang Thawng’ ta, Dr. Kam Cin Dal’ naupa cih bangin kilo le’ng…. Sia Laang Pau bang i gen ciang, ihzawte, Zote ci loin, Phaitute ci zaw le’ng, Teizang mi khat i gen ciang O-taw-te, Ai-e te ci se loin, a khuamin khat Mualbeem ahizong Heilei, Suangzangte cih bangin gen le’ng, minam vai dam dam in bei thei dingin lamen ing. Mi pawlkhatte bangin amau kampau lo peuh zinte ci sese kei ni.\nBEH i cih a bei theih na’ngin Numeite innluahsak le’ng, ci-in thu kikupna ah gen ngei ing. A hizongin kuama’n sang zo lo hi. Tua ahih leh Beh i cih pen, bulphuh semsem loin, i ngaihsutna ah peeng sak semsem le’ng. Tua a pian theih na’ngin, beh tuamtuamte numeite le pasal kiteng le’ng. Banghanghiamcihleh i beh mawkmawk khat sang — i sungh i pu, i tu, i maakte tawh kinai zaw hihang.\nEtteh Huai Kipuah Phat Huai Thupawlkhat\nTuni ciangdong i kalsuanna ah, eimi lak ah a pil, a siam, a cithei khat i om ciang, tua minamte, tuate beh ci-in, i kipahtawi lam sang, a thanemna lam kitam gen zaw thei hi. I minam leh i beh sang, i minam bup, Zomi, Zogam i bulphuh zawk, i thupit sak zawk mateng, kipawl siamna le kipumkhatna neih haksa ding hi.\nHih munah Falam, Khaalkha lamte ban hetlo hihang. Mimal khat sim (individual) in midangte lakah kiniam zaw tuan lo hi. A hizongin i minambup ai ciangin kihazatna, kidemna, kigensiatna lam kizang zaw-in, midangte lakah kipahtawi ding sangin a thanemna khatpeuh kigensak zaw hi. Hih bang lungsim, ngaihsutnate i beisak mateng midangte lak ah kikhuasuak ngei lo ding hi.\nAbeisa hun lai in bel, pilna ahi a, neih leh lam a hi zong, kumpi nasep min leh za neihna ahi zong, muhna leh nuntakna (experience) te ah midangte sangin kipicing zaw ahih manin, a mimal’ kisangkhai (individual qualification) hang tawh makai munah ki-om hi. Tu ciangin pilna lam, neih leh lam, min leh za ah kibang kim bek hi loin, kipawlna, kipumkhatna, kipahtawina-ah minam dangte baanzo peuhmah lo i hih manin a manlangin i kipuahphat keileh mi’ nuai-ah ki-om ding hi.\nMailam Khantoh Na’ng\nHih a tunga kong gen zelzul mah bangin Tanga i pu i pate’ ngaihsutna thubulphuh, thu hoihte, cihtaknate, thumaan thutakte lenkipin, minam beh leh phung sangin, i minam bup thupi sak zaw, kipawlsiam, kipahtawi diamdiam le’ng:\nTu-a hun tawh kituakin, gamdang a pai, America, England, Canada, Germany, Australia, New Zealand, Japan, Malaysia, Norway, Denmark, Korea cih gamlian, madawk gam tuamtuam tampi a, a om ei mite’ suan-leh-khaakte in a omna gamah pilna tuamtuamte hong sin ding a, a omna gama mipilsate leh mihau, company lianpipi a neite tawh kipawlin, I gam hong puah ding hi.\nI Meitei gun leh lui tuamtuamte panin tuitha tawh na lianpi sepna hong piang ding. Gullu mual a leisung sumpiang manphate hong sem ding Kawlpi zanggam pan leisung-ah “tunnel” kito-in kikawmna lampi zong ol mahmah, nai mahmah ding Khua khat leh Khua khat kikawmna ah, tuaksuk kahtoh kul loin Switzerland gam khawng a kigen bangin, van ah datkhau luai tawh kipai ding. Gtn. Tedim leh gungal ah khua lian, Kapteel, Laitui, Tuithang, Cingpikot, Muizawl, Heilei, Suangzang, Suangphei, Simzang, Laangzangte bang minute 10 sung bek kipai ding hi.\nGamdangmi khualzinte’ etnop ding (tourist attraction) in Lunglen kawl leh Kapteel khua khung a Leennupate ah motor lam tungsak ding. Leennupa bang Kapteel khuate in motor-cycle tun na’ngin bawlkhin hi. Hih khantohnate tawh kizui-in, pilna tuamtuam sinna sangte, cidamna lam, sumbawlna lam, lokhawhna lamte hong khangto ding hi.\nTedim khua bangte a lamdang hoihna khat-ah a kimkot, a gamla lua lo, a nai lua lo-ah mual in uum in, tua mual dung khempeuh ah (electric neon lights advertisement) te leitung bup company liante’n ‘‘advertisement” bang kinei leh Tedim phual pan tutsa-in kimu thei banah, tua en ding mahmah in zong, mi tampi hong hawh thei ding, sum tampi hong lut ding cih ciang dong lametna om hi. Buk hoih nono kilamin a kimkot ah leitung company lianpite “advertisement” te, “Neon Light” tawh a vekpi-in a et kawmin Zozu lim mahmah khawng tutpihin peeng tawh kiteep khel leh, i leitung ah a sumzat na’ng a theilo tampi in a sum uh hong buakhia ding hi.\nTua ciangin Tedim khua huam sungah Five-Star Hotel sawm bang om to ding hi. Lennupa ah Golf Course minthang mahmah (Golf Resort) hong om ding a, leitung milionaire tampi holiday zangin hong pai ding hi.\nTu-a kipan kipuahpha in i hanciam leh tu zawh kum 30 in hihte hong piang ding hi. A ciamkha nuam peuhin kum 30 sung nuntak laiding hanciam un.\nA tawpna thukhup na’ngin a thupi mahmah a ka ngaihsut khat hong gen lai ning. Leitung ah khantohna a om ciangin, a hoih bek khang loin a sia zong tawh khang khawm hi. A diakdiak in, khangluite in a na ciilzat, a siangtho nuntakna ah a zat uh numei leh pasal kikholhna hi. Khanlui lai-in numei leh pasal suakta takin kikhawl uh hi. Sihna nopnate ah lawm hawm ci-in, numei leh pasal kihelhin lumkhawm uh hi. Tuaciang bek mah hi-in, bangmah kisu lo uh hi. Ko khan hun ciang dong nitak nungakte’n hawh le’ng i ciah ciangin nungak in hong zuikhia in, innka ah zingsang akkhuan dong bang kitu thei hi. A hizong tu khawmin kiho hilel, ngeina hi a, kuaman a dangte pheengzat lo hi.\nUniversity ka kah lai-un, laibu tuamtuam kisim thei a, tuate lakah “The World of Suzie Wong” a kici khat bang kiguk sim hi. 1976 in Tedim Vuandok ka sep ciang, tua laibu pen video in kilak a, video lahna munte ah khangno numei pasal a kipan, papi nupite’n zong en hi. Nupi pawlkhat bangin video hong khan ciang, i pasalte a theih a ut uh hong tam, ci-in kiho uh kici hi. Nupi papite in amau nupa kal lak a a zat bel, a thum nak leh phatmawhna a om loh hang, khang note in numei pasal kizopna (sex) pheengzat, zangzat lua kisa-in, Kalay Valley sung bangah HIV, AIDS natna om tam penna gam hi in, tua lakah eimite a tam pen kici sawn lai hi. Dah huai mahmah hi.\nLeitung kipawlna tuamtuamte in cidamna lam bulphuh in, “use condom” ci-in tangko-a, a mawkna-in hawm lailai hi. Tua gamtatna hoih lo a hanthawn uh tawh kibang sa ing. Tua sangin biakna tuamtuam pan ahi zong, i pu i pate’ gamtat ngaihsutna hoihte bulphuh in, lungsim gamtat kipuahphat na’ng lam tawh kimakaih ding hong hanthawn nuam ing. Pu Tual Khaw Mang – Director (Retd.), Department of General Administration, Ministry of Home Affairs, Myanmar\n2009 Kum Febuary 28 ni-in, Faith Baptist Theological Seminary, Yangon ah Tedim Kipawlna makaihna tawh kibawl, Zomi Seminar 5 a, Pu Tual Khaw Mang’ thugen, hong kisuaksak ahi hi.\nPrevious: Thu ngaihsutzia: Formal Logic ~ Dr. Siambawi\nNext: Kum zalom thak sungah Zomite ~ J. Thang Lian Pau


timestamp: atn

url: =Global Buanli Family: ulaai Leitung Thuthang tuamtuam updates Dec 20, 2013\nulaai Leitung Thuthang tuamtuam updates Dec 20, 2013\nTulaai Leitung Thuthang tuamtuam updates Dec 20, 2013\n· Zomi ten Saangmaang nih ineihna sungpan khat ahi Nelson Pa zi Nelson tonu in 12/19/13 ni in Pasian kiang ongzuatsan ta hi. Tonu pee kum 97 cingdektak a, aluanghuam ahihleh 12/23/13 ni in Apasal haan ah kivuiding hi.\n· Philippine gam Manila khaupi a om Manila Vanleeng tualpi ah migilo khat in mi 12/20/13 ni in miban kaap a, Mi nautaang 3 leh Manila khuapi leitawlam a uk Mayor Ukol Talumpa zong si hi.\n· Tu nungkaal sung a US kumpi teng New York khuapi ah Visa zuauphuahna haang a amat uh deputy consul general of India in New York Ms Devyani Khobragade peen 12/20/13 ni in India gambup in US te aw namimat uh khial uhcin India tung ah thuum unla athu beisak un ci in nasia tak in lungphona nei uh himah leh US ten mawkkoih sawmlo baan ah amawhna teltak akimuh leh Kum 15 thongkiading ci in taangkokhia uhhi.\n· USA gam Utah state te in kum tampi sung akhaamkhaam uh neihkibang kiteenna 12/20/13 Lungdampawi madeuh in phalna piata uh ahihman in neihkibang kiteengnuam kheempeuh in kipaaktak in kiteenna letmat te la in mopawi khaam kipan ziahziah ta uhhi.\n· Bolivia gamte in amau gam ading in amasapeen telecommunications satellite kizopna apiasawn huihlak palaai China gamte huhna tawh 12/20/13 ni in khahkhia zotaktak ta uhhi. Amuh khatna uh leh aneih masak peen uh zong ahihman in lamdang samahmah uha, Bolivia TV ah nitha paai suaksak bekthamlo in La Paz khualaai zang ah lak uh ahihman in mi ateng asim in en zihziah uhhi.\n· London khuapi sung ah Khuasung vaak mipi te tuanna Bus pikhat 12/20/13 ni in amit mang kha in singkungpi khat phu kha ahihman in mi 30 aliam nalakpan mi 6 anaakbek uh ki ten laai hi.\n· Lebanon gamsung a phualsaat thautawi lianpeen ahi Hezbollah tapong te Gaalkaap mangpi pa December kha kipat lam in Beirut khuapi akithahna thu Hezbollah makaaipi Hassan Nasrallah in 12/20/13 Israel te ngah a, phu kong langeingei ding uh ci in Israel te vau hi.\n· USA gam Indiana state Indianapolis khuapi a tung Kawlgam mi Refugee te ading in USA kumpi department khat ahi Health and Human Services te in amasapeen $ 600,000 12/19/13 ni in piakhia uhhi. ZomiZomiZomi te ading koi ah ikhuapi apawl ????????????????\n· Russia President Putin thusiamna tawh Russia kumpi langpang leh Mihau peen Meitui neipa Mikhail Khodorkovsky kum 10 sung thong ah aomkhitciang 12/20/13 ni in suahtaakna ngahta hi.


url: =Nasep nading mawtaw hongpia ~ Sia Do Khup :: ZOMI DAILY\nNasep nading mawtaw hongpia ~ Sia Do Khup\nposted on 5 July 2021 at 12:56 pm Lomkholna: Covid, News, Zomi\nNasepna ah khuapi khuata i et zawh nadingin U Hau Pau leh ka Pu Sang (Zomi Sang Ngaihte) amau gel in hong hanciampihna mawtaw thak tu zingsangin inn phualzang hong tungta hi. U Hau Pau in mawtaw ading tengh 100 hong pia a, ka Pu Sang in tengh 85 hong pia hi. Amau tegel tungah lungdamna lianpi i ko hi.\nU Hau Pau in tu a bek hiloin Japan a om lai-in zong Japan sum 200,000 hong pia ngei a, tulaitak innmun man tawh tuat leng Tengh 1000 bang hong pia himawk hi. I mawtaw gol pen zong ama hong leisak mah hi a, mencim tuikhang dongtuah hun leh tutung Covid 19 dongtuah hunah kizang ahih manin cimawh huhna-in nihvei tak kizang ta ahi hi.\nTua banah ka lawmnu ading a tuamin India cycle khat leisak lailai hi. Hih bangin a nau inntuan khat bangin hong en ngiat U Hau Pau tungah Zomi bup hong theihpih dingin lungdamna ka ko hi. Hih zah a thukhual U Pau pen Pu SB En Za Langh leh Pi Niang Go Cingte’ tapa ahi hi.\nKa Nu ngai mahmah ka hih manin ka pu Ngaihte-te khempeuh in zong hong it ciat uh hi. Ka Pu Sang tawh mawtaw lei ding vai ka holim uh a, “Hihbang a Zomite a it tupa Sia Do Khup kong neih khak uh ka lungdam lua” ci-in hong nehno a, ka putu-un ka kikah kha uh hi. Lungdamna khitui ahi hi.\nZomite phattuam nading ahih nak leh a itsik ngeilo ka pu sang-te innkuan tungah lungdamna lianpi i ko hi. Amau Tuithang khuami hi uh a, Pu Gin Za Pau (Ngaihte) leh Pi Dim Sian Lunte’ tapa ahi hi. Piakkhiat nading lamsang ah a pasal a hanthawn den ka Pi Man Ngaih Lun tawh Topa thupha Tg. Zomi Khual, Lia Lun Sian Sung, Tg. Mung Khup Lian-te nei uh a, South Dakota, USA ah teng uh hi.\nMawtaw vai hita leh oxygen vai hita leh hong buaipih den ka Pu Rev. Thang Kim tung leh Yangon pan Kawlpi dong thaman la loin hong hawl tohsak Khuppi leh Tuang tungah lungdamna lianpi i ko hi.\nMAWTAW VAIKUAN PAH HI.\nZomite lasa siam pen Zogam lapu T S Khai pianna khua Pimpih ah zong positive 45 bang om khin ahih manin tuni-in Nurse-te a delh dingin kisawl hi. Zatui zaha va hawm ding uh hi.\nTopa min tawh nong piakkhiat uh sum leh paaite tawh zatui zaha, antang, besan, sathau, oxygen cihte kilei den hi. U Hau Pau leh Pu Sang hong piak mawtaw zong inn ah zan khat bek giakin tu zingin vaikuan pah hi. Zat ding a hong kipia ahih mah bangin kizang toto lai ding hi.\nKei zong positive ka hih manin a gamla pek panin thungetna ka neihsak hi. Thungetna ah hong phawk ciat un, ngap lopipi a nasep pen nuam het kei ei lawmte. Sia Do Khup\nPrevious: Zomi Innkuan USA tung ah lam-etna lianpi\nNext: Galkap nasep, vaihawmna leh gam ukna ~ Tual Khan Suan


url: =Refugee nuntakna pan South Australia Governor dinmun tungtota :: ZOMI DAILY\nposted on 1 September 2014 at 10:08 am Lomkholna: Australia, News, Refugee, Sawltak\nHieu Van Le pen Vietnam gamah asuak hi a, Australia gamah Refugee galtai dinmun tawh atungkhat ahihi. Ahi zongin tu’n Hieu Van Le pen South Australia ah Governor dingin panmun ngahto tamawk hi.\nHieu Van Le genkhiatna ah Refugee dinmun pan South Australia Governor dinmun katuntheih nadingin hamsatna kaphutkhak tawmlo hi ci’n genkhia hi.\nA lamkiatna gam Vietnam ah gal atun ciangin 1977 kum in Hieu Van Le leh azi pen gunkuang tawh hong taikhia uhhi. Tuahun laitak in Hieu Van Le pen kum 23 bek phapan a, azi pen kum 19 bek phapan hi.\nTuahun laitak pen hong taikhiatna leitang ah galgim vive tawh aki dimlaitak hi a, anungta in kong taikhiat theihzong alamdangpi khat hi ci’n Hieu Van Le in genkhia hi.\nTuipi tungah gunkuang neuno khattawh hong taikhia uh hi a, nithum sung tuipi tungah huihpi guahpi nawk in, tua kawmkal ah Indonesia gam atun ciangin meimual Volcano nakitam sawnsawn ahih manin, hamsatna tampitak nawkkha uhhi.\nThai gam atun uhciang in Thai gamah lutding kiphallo sawnsawn ahih aman, Malaysia Refugee Camp ah hong tungkha uhhi.\nRefugee Camp sung a ombel mihingkhat anuntak sungah abaihlo penpen hun hikhading hi ci’n Hieu Van Le in hamsatna athuaklam genkhia hi.\nAnuai ah Video Clip tomno khat ki ngaithei dinghi.\nMalaysia panin gunkuang akehpian nipnep khattawh Australia gam zuanding in hongki pankhia leuleu uh a, laupipi mahin Australia gam, Darwin Harbour hongtung liamliam uhhi.\n1976 kumpan 1980 kikal in Australia kumpi in Vietnam Refugee mi 90,000 agamsung ah lutsak uh a, tuapen Vietnam Migrant misa hipah cihi.\nAustralia gam atun ciangin minam ki deidanna hamsatna omveve a, ahi zongin ama adingin lametna thak tampi mukhia hi.\nPilna mah na bulphuh masapah a, Accounting Career tawh kisai in Australian Securities and Investment Commission (ASIC) akici Course asin tohpah banah thumanlo golhguk neksim cihte zong nakpitak in na lehpan pahhi.\nAtom in Hieu Van Le nuntakzia tuaciang hi a, Zomi tezong Hieu Van Le etteh in ih tuntunna gamah ih hanciamding ihki hanthawn nuam hi. Pilna mah bulphuah masa in, thuman thutak leh Pasian thutawh nungtakhawm leng gualzawhna in ihmai ah hongngak gige ding ahihi. ZD Sawltak\nPrevious: America gam a etteh huai zia tawm\nNext: Malaysia gambeel Zomi khat theih le neih ding te


url: =GC19: KHUAMIAL PAILET-A TANG KHUAVAK - Zomi Adventist Innkuan\nPASIAN nasepna tawh kisai in biakna puahphatna anamnamte, akhang akhangin leitung ah ki pia hi. A tawntungin Pasian in mite tungah na hong sepzia pen a kibang den ahi hi. Tu hun a thuphamawhte nidangin zong a\nphamawh mah na hia, ni danga pawlpi thu phamawhte pen tu hunin zong a phamawh aman nei mah na hi hi. Ni danga pawlpi phuut khak thute tu hun a ih etteh ding na hi zel hi. Hotkhiatna adingin Pasianin leitungah a Kha Siangtho tawh anasemte alamlahna sangin Laisiangtho sunga thuman hong hilhna kitel zaw hi. Pasian in mihingte pen khut zat in hong nei a, Ama itna leh hehpihnathu a seem dingin hong cial hi. Mite ama khang zuiin ama sep ding ciat om a, a ngah khuavak ciat uh amau huna kisam ahi hi. Hih nasep pen Pasian in sep dinga a seh, a kisam bangbanga aguat ahi hi. Ahihhangin kuamahin hotkhiatna thu thei kim zo lo a, Pasian deih zah zawh ding nasepna pen mite’n tel kim zo lo uh hi. Mihing in Pasian deihna tawh kizui-in sep dinga kiseh teng thei kim zo lo a, Ama min tawh a kipuak thu teng gen kim zo lo uh hi.\n“Pasian’thu thuk thei khin zo ding na hi hiam? Vanglianpa’ hih theihna thei khin zo ding nahi hiam?” “Bang hang hiam cih leh keima ngaihsutnate nomau’ ngaihsutna bang hi lo a, ka paiziate nomau’ paizia bang hi lo hi, Topain ci hi. Vantungte pen leitung sangin asan’ zawk mah bangin, keima paiziate, nomau paizia sangin sang zaw a, ka ngaihsutnate, namau’ ngaihsutna sangin sang zaw hi.” “Keimah in Pasian Ka hi a, (344) Kei tawh ki bang adang omlo hi. A kipatcilin a tawpna dong thu ka pulaka, tang lai pek panin apiang nailo nate genin, ‘Ka thugen kip ding a, ka ngimna khempeuh ka tungsak ding hi,” Topa in ci hi. Job 11:7; Isa. 55:8,9; 46:9,10.\nA kideihsak tuam kamsangte, Kha Siangtho khuavaak atuam vilvel-a kipiate nangawnin aki lakkhia thuthukte telkim zolo uh hi. Pasian’ mite in hih lahkhiatna thute theihkul ahih mah bangin akhang akhangin a deihna leh akhiatna kilakkhia hi.\nPeter in Lungdamnathu khuavaak zui-a hotkhiatnathu hihbang in gen hi, “Tua gupna thu kamsangte in a tel takin dongin, zongin, note tungah a hong piak ding thupha hehpihna a hilh khol uh a, Khris’ thuak gimnate ahi zongin, tua gimna a thuak khit ciangin, amaute sungah a om Khris’ Kha Siangthoin teci apan’ kholh ciangin a bang ci, a bang hun a cihnopna ci-in a zong uh hi. Amaute’ thuhilh nasepnatein amaute ading hi lo, note ading ahi ci-in amaute kiangah a kilang hi.” 1 Pet. 1:10-12.\nTheikim zawh dinga kiseh a hihloh hangin, Pasian in apiak amau tunga kilak khuavaakte a theihkim zawh nadingun kamsangtein hanciam takin azong uh hi. Amautein “thanuam takin kanin zong uh hi.” “Amaute sunga om Khrist Kha in a lahna zui-in, bang thu hia, bang hun in hong piang ding cihte azong uh hi.” Tua ahih leh Khristiante hun lai-in Pasian in bang thu etteh a, phattuamna ngah cih A nasepnate tungah hilh kholhna pia a hi ve! “Hih hilhkholhnain amau ading bek a kilak hilo in apiangnailo khangte adinga kihilhkhol a hi hi.” Pasian misiangthotein apiang nailo khangte adingin amau tunga kilakte “thanuam takin kan in a zon’ uh” teci pang uh ahi hi. Hun nunung-a thupha ngah mite in geelkimzawh lohding, akiphawk lo vantung letsong asaan ziate leh hih misiangthote nasepna saikak in. A thazual mite, hilhkholhnate thei tel zawh ding hi kei ci-a a kilungkim sak leitung a it mite Topa in hong taai hilo hiam?\nA kiciangtan mihingte lungsim in Mongneilo Topa ngiimnate atheih pih kim zo kei zongin a lampialna uh leh a awl mawh lohna uh hang in, vantung thupiak amuhna uh mualsak hi. Mite’ lungsimte, Pasian naseemte nangawn, (345) mihing lungtang puak zui-in thuciin peuh leh phuahtawm zuau thuhilhnate tung peuh ah kingak mawk uh manin, Pasian thubu in a lah khiat thumaante a mat theihna uh neu sak hi. Khrist nungzuite bang zong, Khrist mahmah tawh a kithuah keei uh hi napi in thuman na mankim zolo uh hi. Amaute lungsim ah Messiah pen hih leitung kumpi dingin vawhsa-in nei uh a, Israel pen leitungbup kumpinam suaksak dingin lamen uh hi. Ama thuak nading leh a sih nading thute bang a genkholh ciangin telhak sa mahmah uh hi.\nKhrist in amaute thuhilh dingin sawl khia-a, “A hun a kicing zo hi. Pasian Gam a hong nai zo hi. Na mawhna kisik kik un la, Lungdamna Thu na um ta un” (Mk. 1:15)ci sak hi. Tua hilhkholhna Daniel 9 sunga hun ciangtan pen a siksan ahi hi. Vantung mi in “Sathau kinilhpa (Mes-siah)” hong pai dong nipikal 69 hi ci hi. Tua manin lungdam leh lawp takin Messiah Kumpi gam pen Jerusalem ah kiphut in leitungbup uk ding hi, ci-in lamen uh hi.\nAmaute in Khrist sawlbang in ahilh uh hangin amau mahmah nangawn in a khiatna pen bulhkhial lai uh hi. Amau tangkona pen Daniel 9:25 ah kibulphuh ahih lam mu tel lo uh hi. A baan ah tua Messiah ki that ding hi, cih zong na theilo uh hi. A piantung uh a kipan in Messiah pen hih leitung kumpi minthang hi ding cih lungsim tawh na lam en khol zo uh ahih manin, Khrist hilhkholhna leh kammal pawl khatte atel zo kei uh hi.\nAmau in a Jew mipihte tungah lainatnate hilh uh a, tua thu hilh kawmkawm in Topa pen David tokhom ah hong tu dingin a lamen uh hi. Tua laitak in, thusia bawlpa hi ci-a akiman mu uha, a kisat gawpna, a kiselnohna, a kimawh-saknate leh Kalvary singlamteh tungah a kikhaina mu zaw sop uh hi. A Topa uh han sungah a lup sung tengin nungzuite bang zah takin lungkia in, lunggim uh hiam!\n(346) Laisiangtho sunga kamsangte genkholhna leh hun tawh a kitualian-in Khrist hong pai hi. Amah in Tatkhiatnathu tangko a, “a thugente in vanglianna tawh ki dim hi”. A za mite in hih thu pen vantung pana thu hi, ci’n teci pang uh hi. Pasian Kha Siangtho leh a thugente in Pasian sawl A Tapa ahihna kilang sak hi.\nNungzuite-in lungsilo in Topa bel kenkon lai uh hi. Ahih hangin amaute lungsim sungah lung hihmawhna leh khalauna a dim hi. A lunggimna lam un Khrist ii thuaksiat nading leh a sih nading a gente phawk khalo uh hi. Nazareth mi Jesu pen Messiah takpi hi leh amau hihzahin cimawh in lunggim ding uh ahi hiam, ci’n patauhna tawh Jesu hansunga atawlngak Sabbath nibup leh a thawhkik kikaal dong amau leh amau ki dong uh hi.\nDahna khuamialin nungzuite a tuamcip hangin Pasianin amaute nusialo hi. Kamsangpa-in hi bangin ci hi: “Khuamial sungah ka om hangin Topa in khuavaak hong pia ding hi…Amah in khuavaakah hong paipih dinga, keimah in Ama dikna ka mu ding hi,” (Micah 7:8,9). “Nangma adingin khuamial pen mial lo a, zan khuamial pen sun nitang tawh ki bang hi.”Lungsim thutangte’ adingin khuamial sung panin khuavaak hong taangkhia hi.”(Late 139:12; 112:4) “Amau’ theihloh lampi-ah mittawte ka paipih ding a, amau’ theih ngeiloh sul zuihpih-in ka kha ding hi. Amau mai-ah khuamial pen khuavak suaksakin, a phokna munte a tam-in ka bawl ding hi.” (Isa. 42:16.) Topa min tawh nungzuite tangkona pen a nen a si-in dik kim a, a piang ding thu a kawk kholhte zong tungkim hi. “A hun tung ta a, Pasian gam hong nai zo hi,” cih thu in amau tangkona ahihi. “A hun” tawpna ah — Daniel 9 sunga nipi kal 69 cin-in “sathau ki nilh pa” Messiah ciang hong ki zansuk hi. (347)Tua pen Jordan gun ah Tuiphumpa Johan in Khrist a tuiphum ciang in Khasiangtho “sathau ki nilhna” ngah ahi hi. “Pasian gam” hong tungta hi ci-a atangko pen uh in Khrist sihna in akip sak pen hi a, leitung ki-ukna gam hi lo hi. Tham loin a hong tung nailo sih theihnawnlohna gam ahi “sangbelpa’ misiangthote tungah kipia ding, vannuai leitung a uk ding gam” zong na hi nai lo hi. Tua tawntung gam ah “mi khempeuh in Ama na seem in a thu mang ding uh hi,” Dan. 7:27. Tu-a Lai siangtho gen “Pasian gam” cih kammal in hehpihna gam (kingdom of grace) leh minthannagam (kingdom of glory) kawk khawm ahi hi. Hehpihna gam bel Paul in Hebrewbu sungah na gen hi. Khrist kawka a gen khit ciangin Amah in, “eite siampi ukpa in eite hat lohna hong hehpih zolo mi ahi kei hi”…”Tua ahih ciangin eite in hehpihna leh a kilawm hunah hong huhna thupha ngah nadingin, lau lohna lungsim tawh hehpihna’ tokhom kiang ah nai ni,” Paul in na ci hi. Heb. 4:15,16. Hehpihna tokhom pen hehpihna Kumpi gam limla in ana gen ahi hi. Tokhom omna in Kumpi gam omna kawk hi. A thu gentehna tampite ah “vantung gam” in mite lungsim sunga ki phut Pasian dikna nasep hi ci-in Khrist in gen hi.\nTua bangin minthanna Tokhom in minthanna gam lim lak hi. Honpa i gen Kumpi gam cih pen “Mihing Tapa in minthanna tawh hong pai ciangin vantung mi siangthote khempeuh tawh hong ton dinga, minthanna tokhom tungah Amah tu-in, mi namkimte A mai ah hong kai khawm ding hi.” Matt. 25:31,32. Tua Kumpi gam pen mai lam ah om lai hi. Tua gam pen Khrist nihveina hong pai mateng kiphut nailo ding hi.\nHehpihna gam pen mawhna ong lut khit phet, mi mawhte tatkhiat nading vai a kihawm a kipan a kiphut gam ahi hi. Tua gam pen Pasian khapsa thu leh A geelna tawh ki tuak in, upna tawh mihingte in tua gam mi a kisuak thei ahi hi. Ahih hangin Khrist hong sih mateng tua gam a kiphut tatak nailo ahi hi. Honpa in leitungah tua gam phuh ding in nasep akipat khit nangawn in, mite lung khauh leh lungdamna phawkthei nai lo lai uh hi. (348) Tua hangin Honpa lungnuamlo in Kalvary mual-a kipumpiakna pan a tonkik thei lai ahi hi. Gethsemani huan sungah a lunggimna hai-in amah lokin liinggawp sak hi. A mitkhu pan sisan khua-ul a nulkhit nangawn in mawhna sungah a mangthang dingin mawhnei mite khuallo in hong nusiathei lai hi. Tua bangin na hih kha zenzen leh a puuk mihing ki honkhia thei nawnlo ding hi. Ahih hangin Honpa in Ama nuntakna aapin, “A zo zo hi” ci’n a huu tawpna-ah a awt khit ciang bekin mihingte hotkhiat nading geelna a tangtun zia aki cian pan ahi hi. Eden huan a nupate tunga kikham tatkhiat nading vaihawmna a kikip sak ta ahi hi. Pasian khapsa hong piang ding a kilam-en Hehpihna gam pen tua huna ki pan akikip sak ta ahi hi.\nTua bangin a nungzuite in amau lam etna akisuksiat tawpna thulian hi ci a amuhkhialh uh hangin, Khrist sihna in lametna khempeuh akipsak tawntung ahi zaw hi. Tua a thuak uh cihmawhna in amaute upna dik hi cih alak khia thuhoih pen ahi zaw hi. Tua bang a pian mawk ciangin amaute lung sii-in a dah uh hangin, tua pen mah Adam suan le khakte khempeuh ading lametna kong a honna na hi zaw lehbung hi. Tua mun pen khang tawntunga Pasian mi-muanhuaite luah tawntung ding uh nuntakna gam nuam a lut nading uh phualpi na hi zaw hi.\nMong neilo hehpihna i ngimnate a tangtunna kimukhia hi. Pasian thupha leh vanglian thuhilhna in a lungsim uh a zawh laitakin, “Kua mah in hih bang in thu gen ngei lo hi” a cih laitakun; kham siangtho bang itna tawh Jesu it mah a ki sak laitakun; leitung kiphatsakna, angsung akhual tupna lianpipi a lungsimsung uhah na nei lai mawk uh hi. Paisan Pawi a bawlna nangawn uah Topa pen Gethsemani liim ah a lut khinta ahi hi. Amautelak ah bel “kua lian pen ding i hi hiam?” cin ki-elna a nei lai lai uh hi. Lk. 22:24. Amaute mit kha ah Kumpi Tokhomte, Kumpi Lukhute, (349) minthannate bek om a, a mai mah mah u’ah lah maizumna, huansunga lunggimna, thukhenna zum, Kalvary singlamteh cihte a om zaw sop mawk hi. Amautein leitung minthanna bek lunggulhin a kisathei gawp na hi zaw kha uh hi. Tua in amau hun lai-a kihilhna man lote leen cip sak in, Honpa in A Kumpi gam omziate a gen hangin thupi sim nawn loin, a thuaksiat leh a sih nading a gen-te nangawn phawk in nei nawn lo mawk uh hi. Tua thu in sittelna khat suak sakin—a khauh mah mah leh a kisam mah mah—a dik a ki bawl nading a Pasian phal ah ihi. Nungzuite in amau genthu khial khin leh lametna ngah lo hi khin napi Pasian sawl thu bel hilh uh ahihmanin Topain a upna thaman pia in a sawl manna uh vaang pia hi. A tho kik Topa Lungdamna Thu minthang pen minam khempeuh tungah tangko dingin amaute masuan in a ki-ap ahi hi. Tua a thuak siatna uh pen a kha mah mah tawh akibat hang in amasuan uh sem dingin a kigin khol nading a kithuak sak a hi hi.\nA thawh kik khit ciangin Emmaus khua lampi ah Jesu A nungzuite kiang ah ki lak hi. “Mosi leh kamsangte khempeuh pan a kipan, Lai Siangtho sungah amah a cihnopna thute tel takin ahilh hi” Lk 24:27. Nungzuite lungsim hong ki tok khia in a upna uh hong kitawh kuang hi. Jesu amaute kiangah hong kilah ma nangawn in amaute in “a nungta lam-etna angahte a hi uh hi. Amaute theihna telgen nading leh a up uh “hilhkholhna thu kho” alet cinten nading pen Jesu deih na bulpi ahi hi. Amaute lungsim ah thumaan in zungkip khaa in Amah mah teci panna hang bek hi loin, Laisiangtho lui sung ah hilh kholhna leh dot kul vetlo a kilangh khia lim ciin kholhnate Amaute lungsim sungah tua thuman kiptaka zungkha ding Topa’n deih hi. Jesu nungzuite in amau a ding bek upna hilo in a pilvaang-upna nei in, leitung bup a hilh ding uh a hi hi. Amaute sunga theihtelna a guan nadingin Jesu in a nungzuite kiang ah, “Mosi leh kamsang dangte khempeuh” alak masa hi. Hih pen a thokik Honpa teci panna hi-a, Laisiangtho Lui thupitna leh man phatna a hihi.\nNungzuite in a it Topa maitang hong en kik uh a, a lungsim uh hong ki khel dan dan hi. Lk. 24:32. Ni danga a lungsim neih bang bek uh hi nawn lo uh hi. “Mosi thukham leh kamsangte gelh” hilhkholhna sung pan in, nidang sangin, a kicingzaw, azai zaw in Topa hong mu uh hi. (350) A lungkiatna a lunggimna, a kiciat lohna tenguh, a kicing a kip a mual nawn lo upna tawh khekta uh hi. A vankah khit ciangin kipaak takin “biak innpi sung ah amautein Pasian phat in thupha pia den” uh hi. Honpa sih laitakin amaute mai gum, dah, buai, lel a a om lai meel uh amu mite in tu in lungdam, kipaak, gualzo-in a om uh amu kik ta uh hi. Hih nungzuite in mailam-a a nasep nading uh a kiging khol phiphet hong suak uh hi. Amaute in sit telna nasia pen pen nawk in pai let khin uh a, mihing muhna panin na khempeuh supna beina ahih laitakin Pasian kammal in gualzawhna, nasep picin’na hi zaw cih mu ta uh hi . Tua-a kipanin amaute upna a tuantual sak, itna a daai sak thei bang om nawn hiam? A dah luatnate uh ah “hehnepna kician” ngah khin uh hi. “Lam etna in khaa adingin siikkawikip tawh kibang hi khin ta a, kip takin a ding uh hi.” Heb. 6:18,19. Amaute in Pasian pilna leh vangliatna mu khin uh a, “sihna ahi zongin, hin’na ahi zonin, vantungmite ahi zongin, ukna ahi zongin, tu laitaka omte ahi zongin,…Topa Jesu Khris hanga I ngah Pasian hong itna tawh hong kikhensak zo kei ding hi” ci uh hi. Tua nate khempeuh ah “eite hong itpa hangin hih nate khempeuh tungah gualzo pente I hi hi.” Rom. 8:38,39,37. “Pasian’ thu ahih leh, aom tawntung ding hi,” 1 Pet. 1:25. Tua ahih leh “hong mawhsak ding kua ahi hiam? Khrist in sihna thuaka, tua sihna pan tho kik a, Pasian ziatlam ah” om hiau ta hi ven. Eite adingin tua lai ah Palai hong sep sak sawn sawn lai a hi ve! Rom. 8:34.\nTopa in, “Ka mite hong ki sim-mawh kik ngei nawnlo ding hi” ci hi. Joel 2:26. “Zan sung teng kahna om kha mah ding a, ahih hangin zing khuavak tawh nuamna hong pai hi” Late 30:5. A thawh kik ni in nungzuite in Honpa mu uh a, A pau a zak tang hial uh ciangin a lungtang uh hong kuang khia hi. Amaute adinga a ki liamsak a lutang, a khut a khete a muh uh ciangin Jesu in a van kah ma in Bethany dong a tonpih hi. A khut laam to in anungzuite thupha pia a, a sawlna ah, “Note leitung khempeuh ah vak kawikawi un la, mi khempeuh kiangah Lungdamnathu na hilh un,” “Keimah in leitung a bei dongin note tawh ka om khawm tawntung ding hi” ci hi. Mk 16:15. Matt. 28:20. Pentecost ni hong tun’ ciangin a ki khaam khol Hehneempa Kha siangtho hong kumsuk a, (351) vantung panin vangliatna hong kipia hi. Thu um mite lungsim upna in vantung kahto sa a Topa uh’ om pihna a phawkthei uh hi. Tua bang hi sam napi in Amah tawh kibangin amau lampi ah ki thahnate, ki gawh-lupnate ki thuak hi. A hehpihna Lungdamnathu a hilh na u’ah a thuak uh haksatnate nawkto uh hi. Tua teng pen Ama hong paikik ciangin “Dikna lukhu” tawh a khek ding uh hi. A nungzuite lametna leh ngaihsutna sangin a tung nung zaw, a thupi zaw” hong pia thei ahihna ahi hi. Ama thuakna te thuakpih a, Ama nopna te zong nop pih ding cihna a hi pah hi. Tua lungdamna in “minthanna sung ah ta tampi hong lut pihna” ahi hi. A ki gen theivetlo lungdamna, “a tawntung kip minthanna” a hi hi. Paul in tua pen “Tu-a i thuak gimnate tawm vei sung hi bek a,” i ngah ding minthan’na-ii manphatna tawh “teh khaak tham zong hi lo hi” ci hi.\nKhrist hong pai masak lai-a a “Kumpi gam Lungdamna Thu” a hilh nungzuite mah bangin amaute thuak thu tuam tuamte Ama hong pai kik nading thu tangko mite in zong thuak ve ve uh hi. Nungzuite pai khia in, “A hun hong tung ta hi. Pasian gam hong nai ta hi” ci in thu a hilh uh hi. Tua mah bangin Miller leh a pawlte in Laisiangtho sunga hun sau huam pen hilhkholhna hun mongah tungta hi. Thukhenna hun hi ta a, a tawntung kumpi gam hong tung ta ding hi” ci in hilh uh hi. Nungzuite in hun tawh kisai a hilhna uh Daniel 9 sunga nipikal 70te ki bulphuh ahi hi. Miller leh a pawlte hong tangkona ah zong tua nipikal 70 in pawl khat a huam Dan. 8:14 sunga ni 2300 thu bulphuh-in sik san uh hi. Tua thuhilhnate gel in a nih mah un hih hilhkholhna saupi pen a phel tuak a atangtun’na a hilh uh ahi hi. Pawlpi sung ah sawtveipi a ki zanghsa lampialna tampi oma, tuate in hilhkholhna-a a thupi munkhat a khiatna maan a muhkhiat ding uh a na daaldaal hi. Tua ahih manin, nungzuipi masate bang mah in William Miller leh a pawlte in amau puak thu atel akhawk in theikimlo uh hi. Pasian in leitungte a piak ding uh tangkona pen tangko sam napi uh in a khiatna a bulhna uhah bulhkhial uh ahih manin adongtuak kha uh ahi hi .\n(352) Daniel 8:14 sunga “ni 2300 ciangin biak innpi ki siansuah ding hi” cih pen Miller sehna ah, leitung gen hi dinga, puah siang ding cih zong Topa hong pai kik in mei tawh puah siangna pen hi ding ci in um hi. Mi tampi muhna ah zong Biakinnpi cih pen leitung ding in seh ciat uh hi. Tua hi a, ni 2300 beina ki tel takin gen khol ahih manin tua nihveihna a hong pai nading ki tel lel hi lo hiam a ci a hi uh hi. Tua bulhkhiatna in taangpi etdan-a biakinnpi omzia a muh dan uh ahi hi.\nKhrist siampi sepna limciinna ah biakinnpi siansuahna pen siampi lianpa in a kum bup na sepna mahialna hi ta hi. Nasep teng zawh siangna siansuahna hi ta hi. Mawhna teng paaikhia-a, Israelte mite aki siansuahna ahi hi. Tua pen vantunga ih siampi lianpenpa in a na sepna zota a Ama mite amawhna-uh pan siansuah khia in vantung ciamtehna laibupi sungah guang cihna limla-a akiseem ahi hi. Hih nasepna-ah kantel thukhenna kihel a, a zawh ciangin meiilom tuangin minthan’na tawh vantung pan-in Khrist hong paisuk pah ding hi. Bang hang hiam cih leh Amah in mite omzia ding teng khentel khin, (a letsong dingte uh theikholsa) a hongpai sukta ahi hi. Jesu in, “En in a thaman kengin a man langin ka hong pai ding hi.Mi khempeuh a gamtatna tawh kizui in thaman ka pia ding hi ” ci ta hi. Mang. 22:12. Tua pen gupna ngah leh ngahlo ding khenna thukhen’na ahi hi. Tua pen Mang. 14:7 sunga vantungmi khatna in “Pasian kihta un la a vangliatna phat un.Bang hang hiam na cih uh leh A thukhen ding hun a tung zo hi’ a cih pen ahi hi. Tua thu a tangko mite-in bel ahun adinga kipia thumaan a tangko mah uh ahi hi. Nungzuipi masate in, “A hun tung zo hi. Pasian gam hong nai ta hi” a cih pen bang lian mah hia, Daniel 9 sunga genkholhna ah Laisiangtho in Messiah ki thah ding zong a genkholh mah hi sam napi, tua pen saang khial in na a sak mah mah mawk uh tawh a ki bang leu leu-in Miller leh a pawl te in zong Dan. 8:14 leh Mang. 14:7 thu a tangko uh na (353) hi a, Mang. 14 sung ah Topa hong pai ma-a tangko beh lai ding thu zong a omlai mah na hi veve hi. Nungzuipite in nipikal 70 beina ah Kumpigam a kiphut pah ding na sa kha uh hi. Tua mah bangin Kumkikna Lamente in zong ni 2300 bei cianga piangdingthu asehna uhah asehkhial kha uh hi. Tua thute a saan’na uh leh a bulhna uh ah, apomsa uh taangpi lampialna huzap in thumaan telmuhsak zolo hi. A nih un Pasian in hilh dinga a deih nasep hi tuak bilbel napi, anih mah un bulhkhial tuaktuak uh ahih manin cihmawhna zong thuak kha tuak uh ahi hi.\nThukhenna thu Pasian geel bangin ki tangko dinga asehna zong Ama deih bangin a ki tangko suak veve hi. Tua nilian pen hong nai a, mite telsit nading a hun Ama seh mah bangin a tung hi. Mite lungsim sung omziate ahi bangin dawkkhia takpi mah hi. Tangkona pen pawlpi puahsiang nading, telsit nading-a ki seh ahi hi. Amaute lungsim deihna lian pen hih leitung ah ki bulh hiam vantunga Khrist tungah kibulh hiam cih kitel sak pah hi. Amaute in Khrist honpa ka it hi ci ciat uh hi. Tu in amau neih zah itna ki langkhia hi. Amaute in leitung nate nusia in a Topa hong pai ding lawp in ana zindo takpi mah uh hiam? Tangkona in amau lungsim puak tel khehna, kilat sakna ahi hi. Tua migitna in a Topa uh ki niamkhiat leh kisikkikna tawh a zong takpi sak ding ahi hi.\nA bulh khialh man uh-a cihmawhna atuah uh nangawn in a amau hoih nading mah hi to to lai hi. Tua hilhkholhna ka saang hi a cite sung na ngawn ah a lungsim takpi uh tel khehna na hi to to lai hi. Amau cihmawhna pan un a phuut khak thute uh a mot nusiat pah uh hiam? Pasian kammal amuannate uh a paaikhia mai uh hiam? Ahih kei leh ki niamkhiatna tawh thungen-in hilhkholhna a matkhialhna uh teltheih nading a hanciam uh hiam? Tua ading bang zah inlung hi-mawh in, liing lawng uh hiam? (354) Ahih kei leh, a lungsim phellang bek a pia niloh, thu um takpi hilo den lel uh hiam? Mi tampite in Topa hong pai kik ding a ut takpi in ki gen uh hi. Leitungmite nuih satna leh nopnehna hong tun’ ciangin cih mawhna tawh a ki ze-et ciangin a upna uh a nolh kik lel bang zah pha uh hiam? Pasian in amaute adinga a vaihawm sakna tel siang khin pah lo uh ahih ciangin A thumaan in a lah tel nading ngakloin a nolh pah mawk uh hiam cihte a sittel na ahi hi.\nHih sittelna in amau upna pen Pasian Kha Siangatho hilhna takpi hi cih ki dawk sak nadingin a um mite tha hatna sittelna a hi hi. Tua thu ah tua bang tuah ciang bek mah-a ki thei ahih manin, mite seh tawm mawk thuhilhnate a saan’ khak ding uh lau huaina tel phawk sak hi. Laisiangtho pen amah leh amah ki zong khia sakin thu um taktaktein amau upna khial-a lampial ahih leh dah-in tua khialhna bawlpha sak nuam ding uh ahi hi. Hilhkholhna thu tel kan nuam zaw ding uh hi. Amaute in a upna sa uh din munte zong khia in Khristian dangte’saan dan mawk mawkte leh Laisiangtho sung thu a hilo munte khempeuh nial in a sit tel nading uh deihna a hi bulpi pen hi.\nNungzuipi masate mah bangin hih mite thuman theihna zong a siang sin-sen zo kei zong in a nung ciang in hilh cian’na ki pia ding uh ahi hi. “Topa’ deihna” atel muh uh ciangin amau khialhna hanga a thuak uh ze-etnate panin a Topa in itna tawh a ngim sakte a tung tung ta ahihna a thei ding uh hi. Amaute in a Topa uh “mi hehpih siam, migitna tawh a dim” ahihna zong a thei tel ding uh hi. Ama vaihawmna peuhma pen, “Ama thuciam leh Ama tecipan’na a zui mi khempeuhte tung ah migitna leh thumaanna tawh a vaihawm a hi hi” cih thu amau phuut khakna pan a thei thei ding uh hi.\nSee also Kidona Lianpi 2: KUM ZAKHAWK MASA LAI-A BAWLSIATNA\nPrev post Biography of Pr Victor Kip Za Nang\nNext post SS 4th Qtr: Khrih Sungah Thu-um Mite Pumkhatna


url: =Athak Nuntakna (Matthew 16:13-24) ~ Pastor Ai Lian Pau – TBC-Y\nAthak Nuntakna (Matthew 16:13-24) ~ Pastor Ai Lian Pau\n`Athak Nuntakna (Matthew 16:13-24) ~ Pastor Ai Lian Pau\nA Thak Nuntakna ~ Pastor Ai Lian Pau\nI biak Pasian pen thu dot a uuk Pasian hi. Dotna nei zelzel hi. Piancil pek panin dotna tawh kipanin “Adam, koi ah om na hi hiam?” ci hi. Adam khit ciangin a tapa ahi, Kain tungah zong “na sanggampa koi ah om a hiam?” ci-in dongh hi. Sim behbeh le hang, i biak Pasian pen thu dot a uuk Pasian ahih lam kimu thei hi. Ei pen, Sangkah ding bel ut in, ahih hang laivuan ding khawng a ut se lote hi hangh. Pawlkhat bang hi leh “Sangkah hoih hi, hih Sang hoih hi,” cih danin gentheizel uh hi. Ahih hangin, “laivuanna a omlo Sang hi leh naak hoih zawk ding hi ven!,” cih danin gen thei hi hangh. I kahnop tintan te pen, laivuanna a omlo tintante khawng na hi thei zaw hi. Ahih hangin thu-um mi taktak khat i hih nading laivuan bel tuakkha veve ding hi hangh. Banghang hiam? Laivuan in ei ii dinmun a sanzawkna ah hong khantoh nadingin laivuanna kinei ahi hi. Ei’ theih loh thute pholaak nadingin hong kidong hi loin, i theih khit thute hong kisittel kik nading, kawlpau-in gen le hang, hoih mahmah in “a tan tin sar may pwe” ci-in kisam hi. I laitaan hong kikhan nadingin a kibawl laivuan hi.\nTuabang mahin den-a i sim Matthew 16:13 ah, Jesuh in a nungzuite dotna na nei a, “mite in Kei bang hong ci muh uh hiam, mite in Kei’ thu bang gen uh hiam,” cih danin dong a, nung zuite in zong “mite in Nang pen Elijah hi teh, Kamsangpa Jeremiah hi teh; pawl khat in Tuiphum pa Johan sihna pan hong thokik hi, ci-in hong gen uh hi” cih danin dawng uh hi. Tua tengah Zeisu in a theihnop thu pen, mite in bang hongci gen uh hiam? cih hi loin, no e leh, Kei hong bangci muh na hi uh hiam? cihna hizaw hi. Tua pen tuni-in eite zong, ei leh ei i kidot ding dotna ahi hi. 2018 ah i kalsuan ciangin Pasian tawh i kimuh ciang, na i sep ciang, nuntak tawntungna ah Pasian in “nang e, Kei kuain hong mu na hi hiam? ci-in hong dongh hi. Tua Topa Zeisu thudotna pen nungzuite in a dawn khit ciangin Peter in dawng a, “Topa, Nang pen a nungta Pasian ii Tapa na hihi. Messiah na hihi,” ci hi. Tua a cihna pen Khrih ii pianna taktak genna a hih manin Khrih Zeisu nuam mahmah hi.\nJohan 20:30 i sim ciangin Lai Siangtho ki-atna ii ngimna pen, Zeisu Khrih hi-in, Khrih pen Lai Siangtho lui sungah Messiah ci-in ki thei a, Amah pen Pasian’ Tapa hi, ci-in kithei hi. Tua thu i tel nading, i theih nading, i sanzawh nading pen Lai Siangtho a ki-atna ahang ah ihi. Tua dawnna azak ciangin Zeisu nuam mahmah hi. Tua dawnna pen ei thu aa i theih hi loin, Pasian in hong theihsak ciangin kithei zo pan hi. Aban ah i sim beh ciangin, Khrih in Jerusalem khuapi a pai nading thu, Lai Siangtho siamte (lai theite) hangin a kithat ding thu leh, nithum khit ciangin thokik ding cihte gen hi. Tua ciangin Peter in “Topa aw, tua bang thusia Nang’ tungah tung kei ta hen,” ci hi. Kawlpau-in hi leh “ဖြဲ႕ဟဲ့၊ လြဲပါေစ လြဲပါေစ” “hih bang thu tawh kipelh hen, kipelh ta peuh hen,” ci-in gen hi. B.Th kakah lai-un ka lawm khat om a, khatvei an ka nekkhop uh leh, a sikkeu pen mehkuang tawh kinawtkha hi. Tua ciangin amah’n a meh tuite pen sikkeu tawh lawk hi. “Bang hih nahi hiam?” ka cih uh leh, lengla hong paikha leh a kipelhna dingin abawl ka hi hi,” ci hi. I zatdan leh i tatdan ngeinate bel a tuamtek hiding hi. Tuabang mahin Peter in zong “kipelh ta hen! Topa, hih dan thute Nang’ tungah hong tungkei ta hen,” ci hi. A masa in matdim (full mark) angah Peter pen tua hun ciangin bem (0) bek ngahta hi.\nZeisu in bangci genkik hiam cih leh, “ka gal pa aw, Kei’ kiang pan kihemkhia in,” ci hi. Lai Siangtho Zolai leh Manglai ah bel “Satan aw” ciin na gen hi. Satan a cihna a thu pen, Sangmang pa Judson in tang takin lai letna na bawl hi. Satan a cihna ah “ka galpa” a cihna hi a, Pasian’ langpang leh Pasian’ deihna pan pialna cihna hi-in, Satan a cihna sangin, galpa ci-in a nazang hizaw hi. “Pasian’ deihna bangin ahih nuamlo ka gal pa aw, Kei’ kiang pan paikhia in; Nang pen kei adinga a nawngkai, hong puksak thei na hi ta hi. Tunglam lunggulh loin, mihing’ deihna na lunggulh hi,” ci hi. Peter laivuanna ah kia hi. A masa aa bel mark 100 ngah in, a nihveina ciangin mark bem (0) bek ngah hi. Thu-um Nu le Pa, U le Naute aw, i nisim nuntakna ah i biak Pasian pen a thakthak pulaaknate i neih ding ki sam hi. Banghang hiam? Banghang i hih ding kisam hiam? Tuni-in Peter’ nuntakna tawh kisai-in tha i laak ding kisam hi.\nInn ah ka Nu ii a lawm khat pen kum khat-in nih vei bang hong hawh thei hi. Hong hawh ciangin amau Pasian thu kikum theizel uh hi. Pasian bangzah takin hoih hiam? cih dante kikum in teci pannate neikhawm theizel uh hi. A beisa kum thum, kum li lai pawl hong pai khat in, “tua Pasian a um taktak te, gupkhiatna taktak a ngah tua nu, tua pa pen cina lo ding hi. Natna cinatna cihte omlo hi. Cidam lo pahpahte pen gupkhiatna a ngah taktak lote hi,” cih bangin ka Nu kuppih a, tua khit kha 6 khit ciangin a pau’ dan hong kikhel hi. Ei thu-um mi, Khristiante’ nuntakna cih pen paakhuan bang hilo a, Gethsemane huan sung mah bangin i dawn nop loh, i pulaak nop lohte zong pulaak kul ding hi. Khrih dan mah bangin Singlamteh lampi izuihkul ding hi, cih danin a pau’ dan hong kikhelta hi. Tua zawh kha 6 ahihkeileh, kum khat pawl ciangin hong hawhkik leuleu hi. Ka Nu tawh kikumkum uh a, ei thu-um mite pen Pasian in a gualzote hong piangsak nuam hi. A meidawi dingin Pasian in hong bawl hilo a, a lutang, a makai dingin Pasian in hong bawl hi. Tua danin hong teelsa hi, ci-in ka Nu kuppih hi. Hih danin ngaihsun le hang, ama upna pen zanni a tuam khat, tuni a tuam khat cih danin kingaihsun kha thei a, a bangdanpi hiam, cih bangin kingaihsun kha thei hi. Ahih hang, a taktakin hih pen Khristian nuntakna ahi hi.\nA khatna aa thu pen, i biak Pasian in anungta Pasian ahih man hi. Nuntakna anei lo nate pen a kibang den dingin kingaihsun thei hi. Nuntakna anei lote pen tu ni hidan, zingciang zong hidan, tuzawh khakhat ciang koih leng zong hidan mah hiden ding hi. A nungta nate pen nisim kikhel ding hi. Tuabang mahin a nungta Pasian i theihna zong hidan khat beek hiding hi, ci-in kingaihsun thei lo hi. Tuni Pasian pen hidan ahih manin, zingciangin zong hidan mah hi ding hi, cih bangin kingaihsun theilo hi. Johan in hoihtakin na gen hi. Kha Siangtho in na hong sep ciangin huihnung bang mah hi a, a painopna lam pai-in, a nunnopna lam ah nung hi. Kuamah in genkhol thei lo hi. Tuabang mahin kuamah in zong khaam thei lo hi. Ama painopna ah amah pai hi.\nAhih hangin ei Khristian nuntakna ah Peter’ nuntakna tawh kisaiin thalaak ding pen bang hiam cih leh, Peter in a theih Messiah pen Judahte ahih manin, tangthu khempeuh ah sal asemte ahi hi. Amau tangthu enkik ding hi le hang, a gualzawh kum uh ( golden age ) pen cik kum hiam cih leh, David in gam a uk lai tak ahi hi. Tuakhit ciangin amau ii thuneih theihnate mangthang in, a kumpi tutphah uh zong mang hi. Midangte’ khutnuai ah sal-in nasem uh hi. Amau lunggulhna pen bang hiam cih leh, Messiah Kumpi pa hong paikikta hi, tua Messiah in amaute uk ding a, amau galte zawhsak ding hi. Gam khempeuh ah a lian pen gam, minam khempeuh ah a lian pen minam hi ding hi, cih bangin lam-etna nei uh hi. Tua ahih manin Peter in naci hi, “Topa aw, Nang in a nungta Pasian na hi hi. Ahih hangin Peter’ ii upna ah a thanemna pen bang hiam cih leh, Pasian pen khat dan ding bekin ngaihsun thei ahih loh lam, a na theih loh na ahi hi. Ama biak Pasian, a lam- et Pasian, mit muh aa amuh Messiah pen a nungta Pasian ahih lam mangngilh hi. Khrih Zeisu in, gentheihna a thuak dingte, a kimat dingte, ni thum khit ciangin thawhkikna a neih ding thute hoih takin genna na nei hi. Ahih hangin Peter adingin ahi leh, Peter lam-et Messiah pen zaliatna tawh a kidim Pasian, Messiah Pasian, Kumpi pa, Vangliatna tawh a kidim Pasian ahi hi.\nAhih hangin Khrih in Amah leh Amah a kisuah lim pen, nasep sakna (serving servent) hi ci-in, gen hi. Nasem sal bangin ei te’ ading anuntakna hong pia Messiah ahi hi. Peter in Khrih pen a kibang den ding danin ngaihsutna khat koih kha ahih manin Khrih in a lakkhiatnop Messiah a hihna pen muzo nawn lo hi. Adang thu khat om lai hi. Matthew sung mah hi-in, Matthwe 21 ah bang kimu hiam cih leh, Khrih in Jerusalem hong lut-in mite in Amah nadawn uh a “Hosanna! Hosanna! David tapa aw, Pasian’ Min tawh hong paipa Amin thangta hen, phatna ngah ta hen, Hosanna” ci uh hi. ‘Hosanna’ ii a khiatna pen “ kote hong hon in” cih khiatna ahi hi. Nasia takin dawn uh a, a puante uh lampi ah phah in, singkung hiangte phukin dawn uh a, “Hosana! David tapa aw, na Min thangta hen,” ci uh hi. Ahih hangin a lian 17:22 hong tun ciangin, den a lam-etna lianpi tawh puanphah in adawn uh a Pasian uh pen, “Singlamteh ah suang un! Singlamteh ah suang un!” ci-in pulaakna hong nei ta uh hi. Nidangin a genna uh pen “Phatna ngah ta hen,“ hi-in, anunglam a lian 27 ah a genna uh ah “gimna thuak ding hi, Singlamteh tungah suang un!,” ci uh hi. A masa-in “Phatna ngahta hen,” ci-in, anung ciangin “gimna thuak ding hi” ci uh hi. Amasa ah “Hosanna! kote hong honkhia ding pa, hong honkhia in” ci uh a, hih tengah ahih leh “a sih dong that un!” ci uh hi. Banghang hi ding hiam? Amau teel Messiah pen vangliatna tawh galte khempueh a zo ding, hatna tawh mite a zo ding sa uh hi. Tua gumpa pen amau lam-et bangin hong pailoh ciangin, “Singlamteh ah that un, Singlamteh ah that un,” cih hong hita hi. Tua ahih manin tuni-in i gennop thu in, ei’ pulaak Pasian, zanni-in i pulaak Pasian pen tuni adingin koici pulaak ding ihi hiam? Kha Siangtho in eite lam honglak hong hilh mah hiam? Ka Nu ii a lawm in kei hong hilh pen, Paisan in hong theihsak pen, gupkhiatna i ngah leh cidam lohna om lo ding cih telkhiatna hong lakkhia a, ahih hangin tuhun thak ah, i tuahkhak thuthak tungah Pasian in hong lahkik pen Gethsemane huan ah pai ding ahi hi. Singlamteh lampi ah akisap leh izuih ding cih ahi hi.\nEite’ biak Pasian pen a nungta Pasian hi. Nisimin a thak a thakte a hih nuam Pasian hi a, a thakthak theihnate hong pianuam Pasian hi. Amen! Athak athak theih theihnate tawh kum thak ah i kalsuan ding hi. I biak Pasian pen eite in uktheilo hi hangh. Ei’ utdan danin i sawl theih Pasian hilo hi. Khat veivei ciangin hunzat ding i kigin hun om a, khat veivei ciangin phatna leh biakina makaih ding i kigin hun om hi. Mihing ihihna tawh bel hong kikhawm mi khempeuh tha ngahsak nuam hi hangh. Phatna le biakna i makaih ciangin zong hong pai khempeuh khukdin-in, a ki-ap ding uh deih hi hangh. Ahih hangin Pasian pen kitawsawn theilo hi. Kisawl theilo hi. I biak Pasian pen, i telzawh sangin, a khengval ah aom den Pasian ahi hi. Ei’ deih bangin i kaih theih Pasian hi leh a biaktaak Pasian hi lo ding hi. Tuabang pasian mai ah khukdin huai lo hi. Eite’ biak Pasian pen i ngaihsut theihna khengval-in om den hi. Tua ahih manin, kumthak nithak sungah i paiciangin, i biak Pasian pen a nungta Pasian ahih manin tua Pasian pen theihna thak tawh i kalsuan ding kisam hi. Peter bangin ama tel Messiah pen vangliatna tawh Pasian hi mah tase leh, Khrih in a lahkhiat Messiah pen Singlamteh lam pi ahi hi. Singlamteh lampi atawn Messiah ahi hi.\nA nihna ah i teel ding a thupi mahmah pen in bang hiam cih leh, ei mihingte si le sa i thanemna ahi hi. Atuam dangin genni ci leng, ciangtanna tawh a om mihingte ihih lam i kitheihtel mahmah ding kisam hi. 2009 kumin Pasian’ thupha tawh ZIV a kici, Tedim pau-in kipau Laisiangtho aw khumna ah vakihel kha hi ingh. Tua tengah Pasian in hong gen thu pen, amasa lamin Rom hong simsak hi. Kei’ Zopau pen zong na siang lua lo dan hi. A diakdiak-in “K” awkaih ah, kei le kei awsiang kakisak hangin makaite’ hong genna ah na siang lualo ahih manin a thupi pen mite panmun panin kei hong hemkhia uh a, a sunga sim dingte hong simsak uh hi. Amasa penin vantungmite tawh kisai munte ka simkha a, “tuni-in David khuapi ah..” cih bangin thu hoih vive ka genkha hi. Vangtungmite mun ah ka omkha hi. A nihna ah, Pilat kumpi panmun ah ahi hi. Amasa bel lungdamna thu genkha in, a nihna ah Khrih a that ding pa’ mun ah hong gensak uh hi. Tuani pen kaciah lam ciangin ka lungsim sungah ngaihsutna tampi hong om hi. Pasian’ thu kagen ciangin thukhenna ka neih hun a om lam hong theisak hi. Khat veivei ciangin Pasian thu kagen hun aom mah bangin, khat veivei ciangin mi’ thu gensiatna cihte kagen hun khawng om thei a, Pasian in tuate hong mukiksak hi. Amasa penin, Khrih in Peter agen pen, nang’ Messiah ci-a nagen pen na lungsim panin hong pai hi lo a, a tung panin hong pai ahi hi. A nunglam ciangin Peter in a pulaak pen, “Topa, hi bang piang kei hen,” acih ciangin tunglam, lam-en loin nuailam i lam-en lua kha hi, ci hi.\nEi pen, line (channel) te dan hi hangh. TV line (channel) ah i khahkhiat nop khempeuh kikhah khia thei hi. Eizong tuadan channel dan hi hangh. Khat veivei ciangin Pasian in Ama kammalte gen dingin hong zat hun aom mah bangin, khat veivei ciangin i gen thute pen Satan’ aw zong na hithei hi. ”Satan aw, keikiang pan kihem khia in,” ci-a i gen hun zong omthei ding hi. Khat veivei i lungsim a hoih hun, i lungsim a siangtho hun ciangin, a hoih Samari mah bangin haksatna a thuakte va huh hi hangh. I neih loh kawmkal ah huh hi hangh. Ahih hangin khat veivei ciang, i lungsimte pen Farisai te tawh kibang hi. Hua mi, hih mite ci-in thu i gen hun om a, Farisai i pian hun om hi. Khat veivei ciangin Lai Siangtho sungah i muh Rahab in Israel thukante a huh mah bangin, haksatna a thuakte ihuh hun om thei hi. Khat veivei ciangin lah, Joseph sanggamte mah bangin, mite’ siatna sungah asawnte hi thei hi hangh. I vek-in mihing maan mah i hih nakleh tuadan ahi dingin hong um ingh. A maan keileh X-Ray khawng kizaih-in “mi mah ihi hiam? cih i sitelkik kul ding hi. Khat veivei ciangin Abraham bangin lenglate zin ado nuam mahmah zong ihi thei a, khat veivei ciangin Sodom khua mite bangin lenglate a bawlsia nuamte zong ihi theizel hi. Khat veivei ciangin meigongnu bangin i neih khempeuh i piak hun om thei a, tuabang mahin, khat veivei ciangin Ananias leh Sapfira bangin Pasian ipiak ding pen ei’ adinga aselsimte zong hi thei hi hangh. Tuni bel thu hoih ahih leh zong hi bek ding hi. Eite pen pan mun tuamtuam tawh a kineihte hi hangh. Upna ah zong galkap mangpi pa danin “Nangma thupiakna tawh dam ding hi, nong paiding kisam lo ding hi. Nangma thupiakna tawh dam ding hi,” cih bang upna i nei a, khat veivei ciangin i upna pen nungzui Thomas bangin “Topa, ka khut tawh lawngin, ka mit tawh kong muh masiah hong um kei ning,” cih bang hunte tung thei hi hangh. Tua pen mihing ihihna ii thanemna hi. Tua panin Pasian in hong gen pen i lunggulh ding hi-a, leitung nate hi loin, a tunglam nate i lunggulh ding cihna ahi hi. I lunggulhte pen i sep, i pau, i kalsuannate ah hong kidawk hi.\nMi khat in thu agen ciangin, tusungin amah’n bang hih hiam, bang sem hiam, leh bangteng tuakkha hiam? cih dotkul lua loin nailang bang i ki-hokhop khit ciangin kithei lel hi. Tuabang mahin e’n bang lunggulh ihiam cih pen i pulaak nate tawh kisai hi. Tua ahih manin tuni-in, kumthak ah i kalsuan ciangin, Pasian pen a thakthak tawh i pulaak ding hong kisam hi. Banghang hiam cih leh, i biak Pasian pen anungta Pasian ahih man ahi hi. Lai Siangtho isim ciangin zong Lai Siangtho lui sung isim ding kisam hi. Tuabang mahin Lai Siangtho thak zong isim ding kisam hi. Amen! Pawlkhat in Lai Siangtho thak simnuam in, Lai Siangtho lui pen deih lualo uh hi. I tel loh tampitak om ahih manin simnuamlo hi hangh. Tua dan hi loin, Lai Siangtho lui sungah thuman thutak alak Pasian i tel keileh, Laisiangtho thak ah a kigelh, itna Pasian ahi, Ama itnate tel zo lo ding hi hangh.\nTua tegel (OT & NT) kigawm in isim masiah Pasian i theihna kicing lo ding hi. Tua ahih manin kum thak ah i kalsuan ciangin athak athak tawh i pulaak ding kisam hi. Ei thu-um mite’ nuntakna pen bang tawh kibang hiam cih leh, Lai Siangtho sungah nakibangci gen hiam cih leh; ei pen monute hi hangh. I mopa pen Khrih hi-in, Khrih pen gumpa-in isan ciangin, i lungsim sungah Kha Siangtho minthuhna hong om in, Kha Siangtho pen i lungsim sungah hong om hi. Tua ahih manin nuntakna icih pen khualzin laitak hi hangh. Khatvei ciang, akicingtakin hong ciahkik ding mopa pen monu in a mopa ding angak, lam-etna tawh a om mah bangin lam en-in i ngak ding kisam hi. Tuahun sungin tuiphumna tawh ahi zongin, Pasiain mai ah Khrih pen i gumpa leh honpa in sanna i lak ding kisam hi. Khatvei bek tuiphum i hih hang in nisimin i pulaak ding kisam hi. Khatvei pulaak khinta ingh, kisam nawn kei, ka ut bangin gen ning, gamta ning, cih dan hi loin, i nuntakna ah nisimin tua Pasian i pulaak ding kisam hi. Mikhat in innkuan tawh kisai bang na at hiam cih leh, “A gualzo kitenna (Successful Marriage) hih nadingin hun tamveipi itna ngah ding kisam hi,” ci hi. Ahih hang, tua hun tamveipi itna pen mikhat bek tawh hi ding hi, cihna hi ci-in na gen hi. Akibang lo mi tungah cihna hi loin, mihing khat tawh tamveipi tak ki-itna hi, ci hi. Tamveipi itna lak ding cihna hi. Tuabang mahin thu-um mite nuntakna ah nop isak hun om a, na isak hun om hi. Alem hun om a, alem loh hun zong om hi. Bangbang a piang zongin Khrih pen nisim-in, i tuah simin a mi kikhel loin “Khrih bekmah Pasian hi,” ci-in i pulaak ding kisam hi. Khatvei pulak khinta ing, kisam nawn kenteh, cih danin kigen thei lo hi. Atawp dong, nuntakna hun abei dong i pulaak ciang bekin gualzawhna khamlukhu a ngah ding ihi hi. Tua pulak nadingin a kisapna pen in, Pasian pen a nungta Pasian ahihna leh ei pen si le sa tawh kibawl pumpi ihih manin nisimin, athak athak tawh leitung nate ngaihsun nawn loin, tunglam nate masuan-in i kalsuan ding ahi hi. Kolose 3:10 ah bang dan-in na kigelh hiam cih leh, “Pasian a kicingtakin i theih semsem nadingin Amah a sun dingin a hong thakbawl tawntung ahi hi,” ci-in na gen hi. Pasian lim le mel pen athak athak-in puahna angah cihna hi-in, a gennopna ah, a thakthak theihna tawh theih ding kisam hi. Lai Siangtho lui sim loin, a thak bek isim leh ci om lo meh tawh kibang ding hi. Tuabang mahin Lai Siangtho lui bek simin, a thak isim keileh Pasian’ itna mu loin, Pasian pen a lauhuai thukhen pa cih danin mu ding hi hangh.\nTua ahih manin i biak Pasian pen thukhen mangpi pa danin, thu man a ngen Pasian ahih mah bangin hunkhat sung mahin a itna a honglak Pasian ahi hi. Tua tegel i telna pen nisim-in athak athak tawh i pulaakna hi. Lai Siangtho lui sunga Pasian pen a gamla aom Pasian ahih hangin, Lai Siangtho thak sunga i tel Pasian, Khrih tungtawnin a ki-lak Pasian pen “Emmanuel“ eite tawh hong omkhawm Pasian ahi hi. Tua tegel a ki-lekin i tel ding kisam hi. Khrih hong hilh thungetna ah Khrih in hong hilh pen “Nisim ka nuntak nading uh an hong pia in” ci-a, a thakthak tawh i pulaak zawh nadingin “Pasian aw, athak athak theihnate hong pia in; tuni adingin akicing Nangmah theih nadingte hong pia in; zingciang adingin a kisam ding Nangmah theihnate zong hong pia in,” cih bangin thu i nget ding kisam hi. Tuadan ihih keileh Peter bang mahin alui ah omsuak-in athak hong kilak dingte a thei lote hi thei ding ihih manin, athak theihnate tawh i nuntak ding hong zawn nuam ingh.\n« Thu-um Mi Maw, Khutdawh Ngen?


url: =Ka Nu itna leh thu suutlo-in suahni ka bawlzo diam? :: ZOMI DAILY\nposted on 24 December 2018 at 8:16 am Lomkholna: Article, Christmas, Nantalsuan\nDecember kha kasuahni hong tunsial-in ka omna tuipi galpan cintuiguh-kangliang gawlkhaukhih dong-in a hong khansuah “Kapianna tuun aw” ci-in lungngai-in ka omzeel hi. Christmas hong honpa hongsuahni a kibawlsim inzong, zintun-nang’ ngahzolo bawngbuuksung bawng-annekna kuangsung-ah hong suahzawh, tawldam lungdam kipaakding ci-lo in, nausen-laipi in gal a taipih ban-ah a khankhiatciang zong, simmawh bawlsiatna a tuah, singlamteh phung, hankulsung ciangdong a nusialo, Pasian itna-lunggulhna a tangtun nading-in a kipiakhia a tapa, tha a piaden a nu ka Topanu “Mary aw”ci-in lungdamh luankhi ka paih kawm-in, ka khualung-ngaih zeel hi.\nTuaciang in, ka honpa-nu leh ka pianna-nu ngai-in, phawk in ka omna pan:\nTuma kum sawmkua val-lai 1920s pawl-in Lentaangmual khen Ciau-gungal Vaparkhua ah Thawn Thang leh Zel Niangh’ kici nupa khat a teeng uh hi.\nA zii naupaai kha-nih laitak-in, a pasal in a khualzitna pan damlohna tawh a sihsan hi. A pasal a sihkhitciang in, Zongeina bang-in a nunglam te’n a tenna-uh Vapar (tu’n Indiagam) pan Mualnuam (tu’n Kawlgam)khua ah a ciahpih uh hi. Tuahun lai-in Zogam pen gamkhat hi aa, gamgi-in khennai lo hi.\nPasal nusiatnung ah, khitui naptui nuulkawm in, a naugilpi tawh Vapar hong nusia ta hi. Pianpih sanggam pasal neilo sawnsawn a hih man-in a pu Hatlanghbeh Sian Cin te’inn ah nau a suak hi. Tua naungek pen numeino hi-in, a pute innsung pa’n a hong khangkhia hi. Numeino a hihhang in, a pu-in itmahmah aa, a siampu sepna khuasung leh khuapua ah a tonpih kawikawi hi. Muizawl – Hatlangh te kiangbang a pai uhteh khuamialkhit-in ciahzeel uh aa, a siampu ngeina bang-in dawilehkausiate’ a dal’nading-in a pu-in tui a phihzeel hi.\nTuno hong khangkhiat ciang, a pa’lam te a omloh hang’ a behleh phung (Thangngil) te’n sanggam khat mahbang in, it bek hilo, ngai mahmah-uh a hih man-in, innlak sanggam numei-te tawh hong omkhawm uh hi. Tualai -ah tuuk thumvei bang a tundong omkhawm-in nungakno teng kithuah-in, nuam a sa mahmah uhhi. Nungakno, lokho singpua bek hilo, Tedim – Tonzang mawtaw-lamsial in thakuan leh Tonzang innpi ah zong siahpuak in a paizeel hi.\nHunte hongpai toto in, a pano (Bo Luan Cin) galkapbu a sepna Kawlgam pan Vapar hongciah ciang-in a upa a nusiatlam a theipan hi. A upa- in tanuno khat nei cih a theihtak-ciang in, Vapar pan a ciahsuk lam-ciang, a tanuno teenna Mualnuam khuapan a mah-a pano tawh omding in, a kiphal phalo pipi mah-in, Tahan ah a tonpih suk hi.\nTahan ah a pano-te innkuan tawh tawlkhat mah a omkhit ciang-in, a pano-in mo a kha hi. A Pasal neihciang Tahan mah ah teeng in, tapasal kua leh tanumei thum hong neikhia hi. Mawlaih, Thuklai cihbang khuate’ a pasal nasepnanung zuikawikawi in, a nunungciang’ Tedim hong tung uh hi. A tapasal a neuthum tengbang Tedim pan piang a hihi.\nTedim ah Thualzen, Luseigal leh Khaimuulen cihbang galtuamtuam theikha bek hilo-in khuapi khatmah tawh kituak in, Miau-uk kawlte a kipan, Zomi Pu Hau Za Lian cihbang te’ zong a theikha hi. Tuaban ah, nopna dahna namkim leh khualzin ulehnau te zindo in a om uh hi. Pasal khasum bek ngak ahih mahbang-in laipai khatzong a theihloh hang’ guahnuai – daainuai ci-lo in innma-lomaa a khuat hi. Haksa cilo, thumlo in, buhciimbek a hizong ci-in a tate pilnang a deihsakna tawh kizui-in a tamzaw in tan10 a zo uh hi. A tapa neupen nangawn kum sawmli valta-in ziilehta tawh phungkim in, a om uh hi.\nTagah ahih hang-in a diakdiak in Mualnuam, Muizawl leh Laitui khuami sanggam u leh nau a hau leh a it phadiak’ a mahbang a dang katheikei hi. Kum90val, tuciangdong mi-itna leh mite itna bekbek a suutsuut kapianna tuunnu-lungsimhoih tungPasian in zong itmahmah ding-in ka lungmuang hi. A ma’n zong leitung mihing te’n hong itthei mahmah uh ci-leeng, itna tawh kidim Biak Pasian inzong hong it leh kasih ciang’ a maakiang hong omsak ding’ hong ciziau hi.\nKa honpa’nu Mary leh ka pianna’nu bang-in, Pasian in itna-lungtang hong neisak-in, laisim mimal khatciat Christmas lungnopna hongpia ta hen.\nMerry Christmas and a Happy New Year to you all. Nantal’suan\nPrevious: Launa cihpen FEAR\nNext: Mipilte le Ama aksi ~ Thang Shalom


url: =Matutna ding a kisam kalpi sagihte ~ Dong Mung :: ZOMI DAILY\nposted on 19 March 2016 at 12:50 am UTC+9:30 Lomkholna: Article, Dongmung\nThupatna: Mihingte I nuntakna sungah I sepna le I bawlna khat peuhpeuh ah matut ding kilunggulh in ki ut tek hi. Lokho mipa khat in a lo ma atut ding akisap mah bangin mimal kimin I sepna khat peuhpeuh ah ma I tut ding akisam ahi hi. Lokho pa in ama tun zo kei leh a lo pan in gah gina hong piang khia zo kha ding hi. Tua mah bangin I sepna khat peuhpeuh I sum zonna, I pil sinna, I siamsinnate ah I ma I tut zawh nadingin a nuai ah thu sagihte tawh kalsuan dih ni!\nKal khatna- A Nungta Pasian tawh Kalsuan Khawm Ding:\nLeitungah pasian tuamtuam om a, I biakna tawh kizui-in pasian kinei ciat hi. Hindute bangin pasian tul tampi nei uh hi. Ahi zongin eite Pasian ahih leh PA+TA+Kha Siangtho= Thumgawm Pasian KHAT ahi hi. Vantung le leitung a piangsak, vantung le leitung, tuipi sunga om nuntakna a nei khempeuhte a piangsakpa le amaute tungah thumanna tawh ukna a nei a vanglian pen Pasian-tote Topa, pasiante Pasian ahi hi. Tua bek tham loin mihingte ama lim le meel sunin a hong bawl hi-a, hong it phadiak hi. Tua ama lim le meel sunin a hong bawl mihingte adingin a sia geelna nei ngeilo a, a hoih pen ding geelna nei den hi. Tua ahih manin I ma I tut nadingin a nungta Pasian tawh kalsuan khawm ni!\nKal nihna- Tupna Nei Ding:\nD. Ambani in a genna ah, “Tupna neite’n leitung khempeuh zo ding uh hi”, a ci hi. Hih kammal pen dik mahmah in maan mahmah hi. Gentehna in Indiate Prime Minister 11 na Chandra Shekhar in, “Khat vei teh India Prime Minister hih ding ka tup ahi hi” na ci a, tua a tup mah bangin India Prime Minister 11na hong suak takpi hi. Tua ahih manin I ma I tut nadingin tupna I neih ding ahi hi. Abraham Lincoln taan nga a kah lai-in, “Ni khat ni ciang America President ka hi ding hi” na ci a, a cih mah bangin hong suak takpi hi. Tua manin upna nei ni.\nKal thumna- Mitsuan Gige Ni:\nKhatvei papi khat in tangvalno thumte tai kidem sak a, a khatna penpen letsong piak ding a ci hi. Ahi zongin a kidemna vuah thukham neu khat om a tua in, Tangtak in tai-a, papipa kiang atung penpen a khatna hiding cih ahi hi. Tangvalnote zong lawp mahmah in hong tai pah uh hi. Khatpa’n a tuuk khak ding launa tawh a khe en in tai hi. Anihna pan tangtak a tai theih nadingin a kim le pam en kawikawi hi. A thumna pa’n mundang en vet loin gamlapi a om papipa mitsuan tiuteu kawmsa in hong tai leh a khatna hong ngah hi. Banghang a khatna pia na hiam a kicih ciangin a dangte ahihleh a kung uh a tun nadingun lauthawng uh a, akung uh en manlo uh hi. Ahi zongin hipa ahih leh a kung bek mitsuan gige hi, a ci hi. Mit suan gige ni.\nKal lina- Thadah Lo Ding:\nWilliam Shakespears in a genna khat ah, “A neu mahmah hei khat tawh a lian mahmah singkungpi khat sat mun peuh leng a tawp ah puk veve hi”, na ci hi. I ma I tut nadingin thadah hetlo a, sep teitei ding kisam hi. Thomas Edison in ni khat in nai 3/4 sung khawng bek ihmu in na a sep manin khua phelep mei hong mu khia hi. Tua bek tham loin van thak nam 2000 val hong mu khia hi. Thadah kei ni.\nKal ngana- Hanciam Ni:\nMi lawhcingte’n a genna vuah hanciamna 99-/- hi-a, kaam 1 -/- bek hi na ci uh hi. Hanciamna om lopi in matut zawh nading lampi omlo hi. USA te President Theodore Roosevelt pen a cidam hetlo mi khat hi-a, a pa’n “Nang pen lungsim na nei a, ahi zongin thatang na kisam hi. Gualzawh nadingin lungsim bek hilo, thatang hatna zong kisam hi”, ci-in a gen hi. Amah zong hong hanciam a, boxing khawng hong kisin in a pumpi hong khauhsak hi. Hong hanciam toto a, USA te President ciang dong hong tung to hi. Hanciam ni!\nKal gukna – Lungkia Ngeilo Ding:\nLeitung pen haksatna le buaina tawh kidim ahi hi. Tua haksatna le buainate hangin I lungkia in I thadah gawp thei hi. Ahi zongin leitungah a mangmawh ding tangthu gelh in a gualzo mite pen a lungkia ngeilote na hizaw hi. Gentehna Daw Aung San Suu Kyi nuntakna pen I theihsa uh ahi hi. Lungkiat huai le thadah huai mahmah tase leh lungkia het loin hong kalsuan teitei manin tu-in ama tun ta hi.\nKal Sagihna- A Hoih Lam Ngaihsun Den Ding:\nKhut le khe gina neilo Australia mi Nick Vujicic in a genna khat ah, “Ka neihloh nate(khut le khe) hangin Pasian tungah ka lungkimlohna ka pulak thei hi. Ahi zongin ka neihloh nate sangin ka neih nate hangin lungdam ko zaw ing”, na ci hi. Tu laitak na nuntakna hangin na lungkia in na thanem in na heh zong suak kha mai thei ding hi. Mite in nang tunga hong bawl thute hangin nuam mawh na sakna tampi om kha ding hi. Ahi zongin a sia lam mahmah ngaihsun ngei kei inla, a hoih lam bekbek ngaihsun zaw in!\nLokho pa in a lo lai panin gah hoih gah pha a ngah theih nadingin guah tui, ni sa a pia thei leh gah pha a pia thei a nungta Pasian tungah ko in, ap a, a sep mah bangin I nuntakna ah Pasian tawh kalsuan khawm ni.\nLokho pa’n hih ka lo ka zawh masiah ci-in tupna a neih mah bangin I nuntakna ah tupna kician nei ni. Tupna nei kei leng lawhcinna zong om theilo ding hi.\nI tupna mitsuan gige ni! Tua hileh gualzawhna I ngah ding hi. Na kalsuanna ah hong nawngkai sak thei thu le la tampi om kha ding hi. Bangbang hong piang zongin na tupna mitsuan gige in! Tua hileh na ma na tun ding hi.\nThadah in lumlum lecin na ma na tun zo ngei kei ding hi. Tua ahih manin thadah loin semsem lecin na ma na tun lel ding hi.\nHanciamna na neih kei leh haksatna nengno tuak kha lecin na thanem kha ding hi. Hanciamna nei lecin bangbang hong piang zongin na kalsuan teitei ding a na ma na tun ding hi.\nA lungkiate gualzo ngeilo a, a lungkia ngeilo te guallel ngeilo uh hi. Tua ahih manin bangbang hong piang tase leh lungkia vet kei inla kalsuan teitei lel in, a hun a tun ciangin na ma na tun ding hi.\nA piang thute khempeuh tungah a hoih lamin ngaihsun in sang lel lecin na nisim nuntakna ah maitaina le lungnopna tawh na kalsuan thei ding hi. Tua hileh na ma tut nadinga na kalsuan na ah tangtak in na kalsuan thei dinga na ma na tun ding hi.\nPrevious: Ke’n zong ka hihthei hi ~ Deih Tung\nNext: Mi Ta Ding Paaisak (Surrogacy) ~ Hau Za Cin